Negeri dikesan melepasi CTT, berkemungkinan berdepan pengurangan kuota pembalakan

DUNGUN, 27 Januari - Kuota pembalakan mungkin akan dikurangkan bagi mana-mana negeri yang dikesan melepasi had Catuan Tebangan Tahunan (CTT) yang ditetapkan Majlis Tanah Negara (MTN).Menteri Tenaga dan Sumber Asli Datuk Seri Takiyuddin Hassan berkata, tindakan itu bakal dikenakan jika kejadian seumpama itu dikenal pasti."Kouta itu ditetapkan. Semua negeri Terengganu, semua negeri di Malaysia ada catuan kouta tebangan tahunan. Jadi setiap negeri ada CTT. Jadi kita perlu periksa sama ada melepasi CTT ataupun tidak. Urusan perhutanan, urusan Kerajaan Negeri, Kerajaan Persekutuan hanya memberikan beberapa dasar mengurus dari segi catuan dan sebagainya. Pelaksanaan penebangan itu di bawah Kerajaan Negeri," kata Takiyuddin di sini.Sebelum ini pelbagai pihak mengaitkan kejadian beberapa ekor harimau berkeliaran di perkampungan Orang Asli di Pos Bihai Gua Musang, Kelantan dengan aktiviti pembalakan secara berleluasa.  Bagaimanapun, semalam Timbalan Menteri Besar Kelantan, Datuk Mohd Amar Nik Abdullah menegaskan aktiviti pembalakan haram di Kelantan masih pada tahap terkawal berbanding di negeri-negeri lain.  Dalam pada itu, ketika ditanya adakah aktiviti pembalakan di Kelantan tidak membimbangkan, Takiyuddin menjawab kenyataan tersebut adalah berdasarkan fakta dibuat Kerajaan Negeri berkenaan. Beliau turut menyentuh bahawa pembalakan tersusun berdasarkan kuota CTT, sememangnya memberi manfaat kepada ekosistem termasuk populasi harimau belang.


Terminal Bas Melaka Sentral dipindahkan sementara

MELAKA, 27 Januari - Terminal Bas Melaka Sentral akan dipindahkan ke satu lokasi sementara agar projek pembangunan terminal berkenaan dapat dilaksanakan.  Datuk Bandar Majlis Bandaraya Melaka Bersejarah (MBMB) Datuk Zainal Abu berkata, ini bagi mengoptimumkan penggunaaan tanah di kawasan tersebut.  Katanya lokasi penempatan sementara stesen bas akan dibangunkan di tapak lama Pasar Besar Melaka, sementara menunggu projek pembangunan itu siap dalam tempoh 3 hingga 5 tahun.  "Melaka Sentral tu dalam perbincangan untuk dipindahkan di sebelah tapak Pasar Besar tu. Cuma sebelum ini saya menasihatkan supaya Melaka Sentral dapatkan cadangan "lay out" sama ada susunan terminal tu boleh masuk di situ. Jika tidak kena cari tanah lain lah. Tempat sedia ada tu terlibat dengan pembinaan besar dan pada masa sama tapak tu pun perlu dilihat tentang kesesuaiannya," kata Zainal kepada pemberita selepas Cabutan Bertuah MBMB di Bandaraya Melaka. Mengulas lanjut katanya, jangkaan pemindahan itu akan dilaksanakan pada Februari depan.


Tarif baharu elektrik bagi tahun 2022 hingga 2024, sudah diputuskan

DUNGUN, 27 Januari - Tarif elektrik baharu bagi tempoh tahun 2022 sehingga 2024 sudah diputuskan dan akan diumumkan dalam masa terdekat. Tarif baharu tersebut tidak akan membebankan rakyat. Menteri Tenaga dan Sumber Asli Datuk Seri Takiyuddin Hassan berkata, keputusan tersebut telah diputuskan semalam selepas enam kali perbincangan dilakukan di peringkat kabinet. "Alhamdulillah semalam telah diputuskan. Jadi saya rasa dalam masa terdekat kita akan laksanakannya. Silap-silap hari ini (pengumuman dibuat) dan kita akan melaksanakan IBR (Kawal Selia Berasaskan Insentif) dan RP3 2022-2024 (Tempoh Regulatori Ketiga IBR) pada 1 Februari ini.

"Jadi apabila kita umumkan, kita sedang menunggu daripada Suruhanjaya Tenaga (ST) dan saya jamin tarif baharu tidak akan membebankan rakyat," kata Takiyuddin selepas Pelancaran Projek Large Scale Solar berkapasiti 29.99 Mwac di Kampung Tok Arun Kawasan perindistrian Santong Paka di sini.

Pelancaran disempurnakan Menteri Besar Terengganu Datuk Seri Dr Ahmad Samsuri Mokhtar. Hadir Sama Pengarah Kenyir Gunkul Solar Sdn Bhd Dato' Sri Ong Ah Hwa. Projek solar berkenaan telah bermula 2018 dengan pajakan 21 tahun.


Lebuh raya Karak, LPT1 dijangka sesak pengguna disaran ikut jadual perjalanan LLM, ANIH Berhad

KUANTAN, 27 Januari- ANIH Berhad (ANIH), syarikat konsesi Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1) menjangkakan jumlah trafik lebuh raya kendaliannya meningkat sempena sambutan perayaan Tahun Baharu Cina.Pengurus Besar Kanannya, Radzimah Mohd Radzi, berkata ini kerana ia kali pertama sejak dua tahun lalu, masyarakat Cina dibenarkan merentas negeri bagi menyambut perayaan Tahun Baharu Cina pada 1 dan 2 Februari ini bersama keluarga berjauhan.Sehubungan itu, katanya pengguna lebuh raya disaran merancang perjalanan ke Pahang, Terengganu dan Kelantan mengikut jadual dikeluarkan ANIH."Sebagai persediaan berdepan jangkaan itu, kami meningkatkan kekerapan jadual sanitasi dan pembersihan di semua kemudahan awam di Rehat dan Rawat (R&R) serta hentian sebelah di sepanjang lebuh raya."Ia bagi memastikan pematuhan kepada prosedur operasi standard (SOP) pergerakan digariskan Kementerian Kesihatan (KKM) dan Majlis Keselamatan Negara (MKN) bagi mengurangkan penularan wabak COVID-19," katanya dalam kenyataan, hari ini.Radziman berkata, jadual cadangan waktu perjalanan sempena cuti perayaan Tahun Baharu Cina turut diedarkan kepada orang awam bersama 1,400 pelitup muka di plaza tol sepanjang KLK dan LPT1.Semua pengguna jalan raya dinasihat memastikan kenderaan mereka sentiasa dalam keadaan optimum serta mempunyai baki kad Touch N'Go yang mencukupi sebelum memulakan perjalanan bagi mengelakkan kesesakan di pusat tambah nilai."Bagi mereka yang bakal melakukan perjalanan menggunakan KLK dan LPT1, maklumat lebih lanjut, tepat dan terkini tentang keadaan trafik boleh diperoleh menerusi media sosial rasmi Lembaga Lebuhraya Malaysia/ANIH Berhad di Twitter @LLMTrafik @LPTTrafik dan Facebook @Lembaga Lebuhraya Malaysia @Lebuhraya Pantai Timur atau hubungi hotline LLM di 1800-88-7752 dan LPT - Line di 09 5479111/1-700-818-700."Manakala pengguna LPT2 boleh mendapatkan maklumat trafik melalui Twitter @LPT2Trafik, papan tanda elektronik di sepanjang lebuh raya atau menghubungi LPT2Line di talian 1800-88-0220," katanya.


Ketua Parti Pribumi Bersatu Malaysia Bahagian Tebrau letak jawatan

JOHOR BAHRU, 27 Januari - Bekas Exco Pendidikan, Penerangan, Warisan dan Budaya Johor, Mazlan Bujang meletakkan jawatan sebagai Ketua Parti Pribumi Bersatu Malaysia (PPBM) Bahagian Tebrau serta-merta.  Keputusan diambil selepas melakukan penilaian dan penimbangan mengenai hala tuju politik beliau.Surat perletakan jawatan akan diserahkan dalam masa terdekat. Menurutnya, 22 ketua cawangan dan ahli jawatankuasa PPBM Parlimen Tebrau turut mengikut jejak langkah beliau meninggalkan parti.  Buat masa ini, beliau tidak menyertai mana–mana parti politik, namun menzahirkan sokongan kepada Barisan Nasional (BN) serta pimpinan negeri pimpinan Menteri Besar Datuk Hasni Mohamad. "Saya juga mengambil pendirian, menyokong YAB Datuk Hasni Mohamad, Menteri Besar Johor untuk memimpin semula negeri Johor dan mewujudkan kestabilan politik demi masa depan negeri Johor yang lebih baik untuk kebaikan rakyat Johor yang tercinta," kata Mazlan dalam sidang media di sini. Bagaimanapun beliau tidak menafikan telah menerima tawaran daripada individu tertentu untuk menyertai parti-parti politik yang lain.  Mazlan menjangka lebih ramai ahli PPBM akan meninggalkan parti, menjelang penamaan calon Pilihan Raya Umum, Dewan Undangan Negeri Johor akan datang.  Beliau tidak menolak kemungkinan akan bergiat aktif sebagai Badan Bukan Kerajaan (NGO) untuk terus menabur bakti menyumbang kepada masyarakat.


Rekahan baharu akibat hujan lebat, pakar geologi buat penilaian risiko

SERI KEMBANGAN, 27 Januari- Hujan lebat yang mengakibatkan kerosakan dan rekahan baharu dikesan di kawasan tanah mendap di Lestari Perdana, Seri Kembangan Selangor, semalam.Ketua Polis Daerah Serdang, Asisten Komisioner A A Anbalagan berkata kerja-kerja baik pulih masih giat dijalankan agensi berkaitan.Ujarnya lagi, pakar geologi kejuruteraan Majlis Bandaraya Subang Jaya juga sedang membuat penilaian dari semasa ke semasa."Proses itu akan mengambil masa lebih kurang tujuh hari untuk menyiapkan lebih kurang 150 meter kawasan yang mendapat tanah mendap itu. Jadi proses tu sedang berlangsung semalam kita dapati 50 besi telah pun dicucuk ditanam bagi memastikan ia tidak merebak ke kawasan yang lain dan kita juga menasihatkan kepada tuan punya premis kedai di hadapan itu ada 17 kedai, kita telah menasihatkan mereka agar mengosongkan rumah kedai sehingga keadaan selamat baru boleh pulang," katanya.Selasa lalu, sebanyak lima buah kenderaan yang diletakkan di tepi Jalan LP 1A/2 Lestari Perdana, Bandar Putra Permai rosak selepas tanah mendap berlaku di kawasan itu.


Malapetaka jalan raya, 50 peratus pengurangan kematian disasarkan

PUTRAJAYA, 27 Januari- Sebanyak 50 peratus pengurangan jumlah kematian akibat kemalangan jalan raya disasarkan menjelang 2030.Menteri Pengangkutan, Datuk Seri Dr Wee Ka Siong berkata sasaran menerusi Pelan Keselamatan Jalan Raya 2022-2030 ini bertujuan menjadikan Malaysia, negara sifar kematian akibat nahas di samping melindungi kebajikan pengguna jalan raya."Itu berdasarkan data pada tahun 2019, bermaksud 6,000 perlu kurangkan sampai 3,000. Walaupun kita nampak dalam tempoh dua tahun (2020/2021) mungkin kita boleh rasa lega, tetapi hakikatnya disebabkan ada PKP kenderaan sebenarnya tidak dibenarkan berada di atas jalan raya. Namun meskipun disebabkan faktor itu kita nampak pada tahun 2020 kita masih lagi mncapai angka 4,634 iaitu pengurangannya 25 peratus,"katanya selepas melancarkan Ops Bersepadu dan Kempen Keselamatan Jalan Raya sempena Tahun Baharu Cina di Putrajaya.Jabatan Pengangkutan Jalan (JPJ) telah menggerakkan lebih 2,000 anggota penguat kuasa di seluruh negara bermula Selasa lalu hingga 8 Februari ini.Antara inisiatif JPJ ialah menggunakan kaedah ‘penyamaran’ sebagai penumpang bas ekspres dan pemantauan di 14 lokasi tumpuan sepanjang lebuh raya.


Polis Kelantan terima aduan pencerobohan hutan

KOTA BHARU, 27 Januari - Polis Kelantan mengesahkan menerima beberapa aduan daripada pihak Badan Bukan Kerajaan (NGO) dan juga penduduk di Gua Musang berkaitan pencerobohan hutan di negeri itu. Ketua Polis Kelantan Datuk Shafien Mamat berkata, berdasarkan laporan itu pihaknya telah mengerahkan anggota keselamatan untuk tampil membantu penduduk yang terkesan.  Katanya sebahagian laporan tersebut turut dirujuk kepada agensi berkaitan berikutan ia melibatkan pencerobohan hutan."Ini siasatan pihak polis sekarang ni dengan agensi-agensi lain, sebab ini melibatkan pencerobohan hutan. Mungkin ada unsur lain. Jadi ada sebahagian laporan-laporan ini dirujuk pada agensi berkenaan jadi polis akan menyiasat jika ada unsur-unsur jenayah dan sebagainya," kata Shafien dalam sidang media selepas Majlis Pelancaran Op Selamat 17/2022 Sempena Perayaan Tahun Baru Cina di Tunjong, di sini. Dalam perkembangan lain Shafien berkata, pihaknya memohon kerjasama pengguna jalan raya sepanjang musim perayaan ini dalam usaha mengurangkan jumlah kemalangan. Untuk rekod, menerusi op selamat siri ke-16 pada tahun 2020 jumlah kemalangan menunjukkan sedikit peningkatan dengan 498 kes berbanding tahun sebelumnya 495 kes.


'Program Masih Ada Yang Sayang' diteruskan

JOHOR BAHRU, 27 Januari - Radio Klasik meneruskan Program Masih Ada Yang Sayang setelah terhenti berikutan Perintah Kawalan Pergerakan (PKP).Penolong Pengurus Radio Klasik (Siaran) Norhashidah Mohd Sharif berkata, menerusi program itu Radio Klasik dengan kerjasama Majlis Agama Islam Negeri Johor (MAINJ) menyantuni tiga artis veteran 60-an, iaitu Zaleha Hamid, Aida Agil dan A. Halim. Mereka menerima sumbangan wang tunai dan barangan keperluan harian serta barangan Industri Kecil Sederhana (IKS) keluaran asnaf, Majlis Agama Islam Selangor (MAIS). "Sebelum ini kita laksanakan di Perak dan juga di Selangor. Tahun ini kita teruskan kembali program ni dan diharap berterusan pada masa akan datang. Sebenarnya kita ada rancang juga untuk buat di Pulau Pinang tetapi kita masih lagi melihat, jika program kali ini berjalan lancar dan kita akan laksanakan," kata Norhashidah di sini. Program Masih Ada Sayang yang bermula sejak tiga tahun lalu mendapat kerjasama pelbagai agensi dengan penglibatan beberapa penyampai Radio Klasik.


Import ayam bulat bersifat sementara, akan dihentikan apabila bekalan mencukupi- Ronald

KUALA LUMPUR, 27 Januari- Kebenaran mengimport ayam bulat sejuk beku bagi tempoh tiga bulan, bermula Disembertahun lalu sehingga Februari ini hanyalah bersifat sementara.Menurut Menteri Pertanian dan Industri Makanan, Datuk Seri Dr Ronald Kiandee, langkah tersebut akan dihentikan apabila bekalan mencukupi."Untuk sekian lama kita tidak pernah mengimport ayam bulat kerana pengeluaran bekalan ayam di negara kita mencukupi, tetapi sebab keadaan pandemik pengurangan kapasiti penternakan yang dibuat kalangan penternak negara kita ada sedikit kekurangan."Ini merupakan kekurangan yang sementara dan disebabkan kekurangan ini kita membenarkan import dari luar," katanya selepas menjadi tetamu program, Inklusif di Angkasapuri.Tambah beliau pihaknya akan terus memantau perkembangan 32 syarikat yang diberikan kelulusan untuk mengimportayam bulat sejuk beku dari tiga negara iaitu Thailand, China dan Brazil.Setakat ini negara memerlukan ayam bulat sejuk beku sehingga 10,000 tan metrik atau 5.5 juta ekor sebulan.


Bekalan air di wilayah Petaling dan Klang pulih sepenuhnya

KUALA LUMPUR, 27 Januari- Bekalan air di semua 142 kawasan di Wilayah Petaling dan Klang yang terjejas berikutan insiden paip pecah di Seksyen 15, Shah Alam pada Selasa lepas, pulih sepenuhnya 7 pagi ini.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri dalam kenyataan hari ini berkata pihaknya mengucapkan terima kasih kepada para pengguna atas kesabaran dan kerjasama yang diberikan sepanjang tempoh gangguan bekalan air tidak berjadual itu.Pada Selasa, sebanyak 142 kawasan di Wilayah Petaling dan Klang mengalami gangguan bekalan air tidak berjadual berikutan insiden paip pecah berpunca daripada kerja-kerja pembangunan jalan berdekatan Lebuhraya Persekutuan oleh pihak ketiga.Elina dalam pada itu berkata pengguna disaran merujuk semua saluran komunikasi rasmi Air Selangor seperti aplikasi Air Selangor, Facebook, Instagram dan Twitter untuk mendapatkan maklumat rasmi mengenai gangguan bekalan air atau menghubungi Air Selangor menerusi talian 15300 untuk sebarang pertanyaan dan aduan. -BERNAMA


Pemberian dos penggalak COVID-19 secara 'walk-in' di empat PPV Integrasi, bermula hari ini

KUALA LUMPUR, 27 Januari- Bermula hari ini, suntikan dos penggalak COVID-19 boleh diterima secara datang terus atau 'walk-in' di empat Pusat Pemberian Vaksin (PPV) Integrasi sekitar Lembah Klang.Kemudahan itu disedia untuk penduduk dewasa berumur 18 tahun ke atas.Empat PPV Integrasi terlibat adalah PPV WTC Kuala Lumpur, PPV Axiata Arena, Bukit Jalil, PPV Ideal Convention Centre, Shah Alam dan PPV Dewan Soka Gakkai, Klang.Kementerian Kesihatan dalam kenyataannya memaklumkan, kesemua PPV Integrasi itu akan memberi vaksin Astrazeneca kepada penerima.Bagaimanapun, vaksin Pfizer juga akan diberi kepada individu tertentu seperti ibu hamil yang telah menerima janji temu atau individu yang mempunyai kontraindikasi terhadap vaksin AstraZeneca.Individu yang mahu mendapatkan suntikan dos penggalak secara jumpa terus perlu memastikan sijil vaksinasi digital dalam aplikasi MySejahtera adalah lengkap bagi melancarkan proses vaksinasi.


Gelombang varian Omicron dijangka meningkatkan kes COVID-19 dalam negara

KUALA LUMPUR, 27 Januari- Gelombang varian Omicron telah bermula di Malaysia dan dijangka meningkatkan kes jangkitan COVID-19 dalam negara.Menurut Menteri Kesihatan, Khairy Jamaluddin, keadaan itu bagaimanapun mampu dikawal dengan kadar vaksinasi yang tinggi.“Sistem kesihatan sudah bersiap-siaga. Kes serius semakin kurang. Sama-Sama kita mengatasi gelombang ini,” katanya menerusi status di akaun Twitter hari ini.Sementara itu, Ketua Pengarah Kesihatan Tan Sri Dr Noor Hisham Abdullah menerusi catatan di laman Facebook memaklumkan kesiapsiagaan Kementerian Kesihatan turut meliputi pelaksanaan langkah-langkah kesihatan awam dan liputan ujian kendiri berkala.Beliau berharap, langkah berkenaan dapat mengurangkan keparahan kes dan kemasukan ke hospital.


Pemetaan cahaya berwarna warni pada Tangga Putrajaya, simbolik raikan Hari Wilayah Persekutuan 2022

PUTRAJAYA, 27 Januari - Pemetaan cahaya berkonsepkan Keluarga Malaysia mewarnai Tangga Putrajaya di sini pada setiap malam mulai semalam hingga 29 Januari sebagai simbolik meraikan Hari Wilayah Persekutuan 2022.Ia merupakan salah satu acara dalam program Bulan Pencahayaan Wilayah Persekutuan Putrajaya yang dilancarkan oleh Menteri Wilayah Persekutuan, Datuk Seri Dr Shahidan Kassim.Bertemakan Keluarga Malaysia, pemetaan cahaya itu memaparkan kejayaan Putrajaya dari awal perancangan, seni bina dan pengurusan alam sekitar dari awal tahun 1995 sehingga ke hari ini.“Konsep Keluarga Malaysia bermakna semangat kekitaan iaitu ‘Our City, Our Home' sebab itu kita paparkan konsep ini dalam sambutan ini,” katanya kepada RTM selepas melancarkan Bulan Pencahayaan Wilayah Persekutuan Putrajaya.Pemetaan cahaya di mercu tanda baharu Putrajaya itu akan bermula pukul 9 malam hingga 11 malam, demikian menurut kenyataan dikeluarkan Perbadanan Putrajaya (PPj).Dalam pada itu, Shahidan turut memaklumkan pihaknya sedang merancang untuk membina sebuah lagi ikon seumpama Tangga Putrajaya di sini.“Kita rancang untuk ada satu lagi Putrajaya ‘step’, mungkin berjumlah 300 anak tangga. Kita akan buat yang kedua nanti,” tambahnya.Tangga Putrajaya yang dibuka pada 5 Januari lepas mempunyai 250 anak tangga menuju ke atas bukit dan berketinggian 30 meter serta jarak pendakian sejauh 200 meter.Penduduk dan pengunjung juga menzahirkan keterujaan dengan inisiatif yang dilakukan Kementerian Wilayah Persekutuan (KWP) itu.Aishah Bashah dan Khairin Izzati berkongsi kegembiraan itu bersama media."Alhamdulillah, dengan adanya inisiatif ini kawasan Putrajaya ini nampak cantik dan 'hidup' baliklah. Sebab sebelum ini hampir dua tahun kita tiada program besar. Rasa bangga jadi penduduk Putrajaya," kata Aisyah Bashah."Bila kita naik bas, kita nampaklah cahaya-cahaya unik ini. Apatah lagi bila malam, suasana itu nampak meriah lagi lah. Barulah kita tahu Putrajaya ini tempat dia cantik-cantik," kata Khairin.Sementara itu, PPj memaklumkan mercu-mercu tanda di pusat pentadbiran kerajaan Persekutuan juga akan bermandi cahaya pada setiap malam bermula hari ini sehingga 28 Feb, sempena Bulan Pencahayaan Wilayah Persekutuan Putrajaya itu.Lampu kuning, biru dan merah yang melambangkan warna bendera Wilayah Persekutuan akan dipancarkan pada jambatan-jambatan ikonik seperti Jambatan Seri Wawasan, Jambatan Seri Saujana dan air pancut di tasik Putrajaya.Kenyataan PPj memaklumkan semua fasad bangunan kerajaan dan bangunan komersil di Putrajaya pula akan dinyalakan pencahayaan jenis mod perayaan, selaras dengan Pelan Induk Pencahayaan Putrajaya. Pencahayaan ‘warm white’ itu akan menyerlahkan elemen-elemen seni bina, tekstur serta warna asal bahan-bahan pada bangunan ikonik di Putrajaya, yang berunsurkan kiasan seni bina Islamik moden dan seni bina Melayu moden seperti bangunan Perdana Putra, Kementerian Wilayah Persekutuan dan Kompleks PPj.Bulan Pencahayaan Putrajaya diadakan bertujuan menceriakan serta menyemarakkan sambutan Hari Wilayah Persekutuan 2022 di samping memupuk rasa cinta dan sayang serta aspirasi ‘Our City, Our Home’ bagi warga Wilayah Persekutuan.


Situasi kebakaran tapak pelupusan sampah di Pulau Burung semakin pulih - JBPM

BUKIT MERTAJAM, 27 Januari - Hampir 50 peratus kawasan tapak pelupusan sampah di Pulau Burung telah berjaya dipadamkan dan mungkin dalam seminggu keseluruhan kawasan itu akan kembali seperti sediakala. Pengarah Jabatan Bomba dan Penyelamat Pulau Pinang, Saadon Moktar berkata keyakinan itu adalah hasil kerjasama semua pihak atas insiden kebakaran yang berlaku.  "Keadaan terkawal dan dijangka kembali seperti biasa dalam masa seminggu lebih," kata Saadon kepada pemberita selepas merasmikan Pelancaran Kempen Keselamatan Keluarga Malaysia dan Menghapus Bahaya Kebakaran (MBK) sempena Sambutan Tahun Baharu Cina Tahun 2022 di sebuah pasaraya di sini. Dalam perkembangan sama, Saadon berkata pihaknya masih memantau tapak pelupusan di Pulau Burung di Nibong Tebal dan masalah kekurangan air juga selesai selepas ada pihak memberikan tanah untuk tujuan tersebut.  Rabu lalu, tapak pelupusan sampah di Pulau Burung yang keseluruhannya seluas 16.2 hektar itu dikesan mengalami kebakaran pada kawasan seluas kira-kira 6.5 hektar.  Ekoran itu, kira-kira 200 penduduk daripada 86 keluarga di Ladang Byram dan Kampung Kebun Baru yang terletak berhampiran tapak tersebut diminta berpindah ke Pusat Pemindahan Sementara (PPS) Sekolah Kebangsaan (SK) Saujana Indah dan SK Bakap Indah.


Kerajaan cari jalan penyelesaian terbaik berhubung projek perumahan PR1MA yang dikategorikan sakit - KPKT

ALOR GAJAH, 27 Januari - Kerajaan akan mencari jalan penyelesaian terbaik bagi menyelesaikan 22 projek perumahan Perbadanan PR1MA Malaysia (PR1MA) yang dikategorikan sakit.Menteri Perumahan dan Kerajaan Tempatan, Datuk Seri Reezal Merican Naina Merican berkata ia termasuk kaedah pembayaran serta pemilihan kontraktor.  Pihaknya bersama PR1MA juga sedang menamatkan mana-mana kontraktor yang gagal dan melantik kontraktor penyelamat sebagai usaha memastikan projek perumahan tersebut siap mengikut masa yang ditetapkan.  "Mana-mana projek yang gagal disiapkan oleh kontraktor, kita akan tamatkan dan akan cari kontraktor baharu sebagai penyelamat. Kalau boleh kita mahu cari yang berkaliber dan kalau boleh, dalam kalangan kontraktor tempatan," katanya kepada pemberita selepas Majlis Penyerahan Kunci Residensi PR1MA Pulau Sebang di sini.Dalam pada itu, seramai 4,000 pembeli rumah PR1MA yang meminjam menerusi Lembaga Pembiayaan Perumahan Sektor Awam (LPPSA) yang terkesan akibat kelewatan pembinaan kini boleh mendapat pembayaran sehingga projek disiapkan.


JKDM mampu capai sasaran Program VA

KUALA LUMPUR, 26 Januari - Kementerian Kewangan yakin Jabatan Kastam Diraja Malaysia (JKDM) mampu mencapai sasaran kutipan sebanyak RM1 hingga RM2 billion bagi Program Pengakuan Sukarela dan Pengampunan Cukai Tidak Langsung (Program VA) yang bermula awal tahun ini hingga 30 September, depan.

Menteri Kewangan Tengku Datuk Seri Zafrul Tengku Abdul Aziz berkata, JKDM telah diberi mandat bagi melaksanakan Program VA yang juga antara usaha kerajaan dalam melakukan pembaharuan percukaian.

"Ia bagi menggalakkan pembayar cukai tampil secara sukarela dan melaporkan cukai sewajarnya."

Jelas Zafrul, "JKDM telah memain peranan sebagai salah satu agensi penting yang menggerakkan dasar dan inisiatif kerajaan."

Sebagai contoh, jabatan itu telah memberi sumbangan besar dalam merealisasikan Pelan Jana Semula Ekonomi Negara (PENJANA).

Ia termasuk pemberian peringanan penalti, pengecualian cukai jualan, cukai perkhidmatan, cukai pelancongan dan duti eksport.

Zafrul berucap pada majlis Hari Kastam Sedunia kali ke-40 di Kompleks Kastam Wilayah Persekutuan Kuala Lumpur.


Ibadah umrah dibenarkan semula mulai 8 Februari ini.

KUALA LUMPUR, 26 Januari - Kabinet hari ini memutuskan untuk membenarkan umat Islam kembali mengerjakan ibadah umrah mulai 8 Februari ini. Menteri Pelancongan, Seni dan Budaya, Datuk Seri Nancy Shukri berkata, keputusan itu dibuat berikutan kerajaan tidak berhasrat melanjutkan penangguhan sementara ibadah umrah yang berkuat kuasa 8 Januari lalu berikutan penularan jangkitan Omicron."Sepertimana yg telah dinyatakan dahulu adalah penggantungan umrah ini hanya 1 bulan, kita tidak mahu memanjangkan lagi penggantungan ini, jadi apabila 8 Febuari nanti, bolehlah 'travel agent' umrah ini meneruskan aktiviti umrah. Jadi inilah yang telah diputuskan pada hari ini oleh kabinet", katanya.Bagaimanapun beliau berkata, garis panduan prosedur operasi standard (SOP) baharu susulan penarikan semula penangguhan itu akan dibincangkan secara terperinci termasuk bersama agensi umrah.Beliau ditemui selepas Majlis Pelancaran Video 'Dream Malaysia' Tourism Malaysia & GoPro di ibu negara.


Tun Dr. Mahathir semakin pulih dan dipindah ke wad biasa, IJN

KUALA LUMPUR, 26 Januari - Keadaan Tun Dr. Mahathir Mohamad dilaporkan semakin pulih.

Tun Dr. Mahathir hari ini dipindah keluar dari Unit Rawatan Koronari ke wad biasa, Institut Jantung Negara (IJN).

Perkara itu dimaklumkan Datin Paduka Marina Mahathir selepas mendapat penilaian pasukan doktor pakar yang merawat bapanya.

Beliau dalam kenyataannya hari ini turut memaklumkan, Tun Dr. Mahathir ceria dan bersemangat untuk kembali pulih sepenuhnya.

Bagaimanapun, bagi mengelak jangkitan, kedua-dua Tun Dr Mahathir dan Tun Dr Siti Hasmah Mohd Ali tidak dibenarkan menerima pelawat di IJN ketika ini.

Beliau serta seluruh ahli keluarga mengucapkan terima kasih kepada semua pihak yang mendoakan kesembuhan.


Lima laluan sekitar Brickfields dilencongkan

KUALA LUMPUR, 22 Januari- Lima jalan di sekitar Brickfields dilencongkan bermula 7 pagi ini bagi mengelak mana-mana pihak mengadakan perhimpunan di Stesen Transit Aliran Ringan (LRT) Bangsar, hari ini.Ketua Polis Daerah Brickfields ACP Amihizam Abdul Shukor berkata lencongan melibatkan Jalan Bangsar, susur Jalan Bangsar Utama, Jalan Travers, Jalan Rakyat dan Jalan Maarof.Beliau berkata polis tidak menerima sebarang pemberitahuan perhimpunan daripada mana-mana individu atau pihak seperti yang digariskan dalam Akta Perhimpunan Aman 2012.“Perhimpunan ini jelas melanggar undang-undang Peraturan 9 (Larangan Berarak) dan 10 (Kawalan Berhimpun) Peraturan-Peraturan Pencegahan dan Pengawalan Penyakit Berjangkit,” katanya dalam kenyataan hari ini.Amihizam berkata pengoperasian stesen membabitkan laluan Transit Aliran Massa (MRT), LRT, monorel dan Keretapi Tanah Melayu Berhad di sekitar ibu negara dihentikan sementara bermula 7 pagi ini.Sehubungan itu, orang ramai yang mempunyai urusan di Kuala Lumpur terutama di kawasan LRT Bangsar dan sekitarnya dinasihatkan supaya merancang perjalanan dan urusan masing-masing.“Polis tidak akan bertolak ansur dengan mana-mana pihak yang masih berdegil menganjurkan atau menyertai sebarang perhimpunan dan akan mengambil tindakan tegas mengikut undang-undang,” katanya.Semalam, Ketua Polis Daerah Dang Wangi ACP Noor Dellhan Yahaya mengumumkan enam jalan utama di sekitar Kuala Lumpur iaitu Jalan Kuching, Jalan Kinabalu, Jalan Maharajalela, Jalan Hang Tuah, Jalan Imbi dan Jalan Sultan Ismail turut dilencongkan mulai 7 pagi ini.- BERNAMA


Latihan keselamatan khas untuk penjaga tokong, gua tumpuan- Bomba Perak

IPOH, 26 Januari- Jabatan Bomba dan Penyelamat Malaysia (JBPM) Perak akan memberi latihan kepada pengurusan serta pengawal beberapa tokong, kuil dan gua di negeri ini yang menjadi tumpuan pelancong sebagai usaha meningkatkan kesedaran berkaitan aspek keselamatan.Pengarah Jabatan Bomba dan Penyelamat Malaysia (JBPM) Perak Azmi Osman berkata, latihan menyasar kepada pengurusan serta pengawal kawasan gua termasuk rumah ibadat di negeri itu, berkenaan prosedur penyelamatan pada tahun ini.Azmi berkata, sebagaimana tugas hakiki pengawal keselamatan di tempat lain, golongan itu harus bertindak pantas sewaktu berlaku sebarang kecemasan "Kebanyakan gua di Perak mempunyai pengawal yang mungkin boleh bertindak dahulu jika berlaku sesuatu. Menyediakan pengawal di premis terbabit cukup penting, oleh itu perlunya elemen pengetahuan dan pendedahan supaya mereka bertindak cepat."Pengawal keselamatan sama ada penjaga di gua atau di pusat perniagaan keseluruhannya, perlu didedahkan dengan elemen pengetahuan berkenaan. "Saya yakin sekiranya mereka memberi komitmen, ia dapat direalisasikan memandangkan hal ini sememangnya termasuk dalam pelan kontingensi JBPM Perak," katanya dalam sidang media Kempen Keselamatan Kebakaran sempena Tahun Baharu Cina di Pasaraya TF Value Mart, Falim, di sini.Beliau berkata demikian bagi menjawab pertanyaan media mengenai persiapan pihaknya mendepani situasi kedatangan pengunjung ke rumah ibadat di gua sekitar daerah Kinta sempena perayaan TBC selepas sebahagian rumah ibadat berkenaan diancam risiko keselamatan terutama runtuhan.Sebelum ini media melaporkan beberapa kuil di daerah Kinta telah diberikan notis pengusiran awal bulan ini berikutan faktor keselamatan.Sehubungan itu, satu jawatankuasa ditubuhkan oleh kerajaan negeri Perak susulan isu pencerobohan dan kegiatan pembinaan struktur tidak terkawal di rumah ibadat dalam gua yang boleh mengundang ancaman keselamatan termasuk risiko runtuhan.Jawatankuasa itu bagi menentukan status rumah ibadat berkenaan yang terletak di atas tanah kerajaan sama ada ingin dikekalkan melalui kaedah perizaban, lesen pendudukan sementara, atau pajakan tanah rezab.Sementara itu, Azmi berkata pemeriksaan pihaknya di beberapa gua mendapati kebanyakan gua telah dilengkapi dengan pelan kontingensi keselamatan termasuk penyediaan pemadam api dan pemasangan sistem pendawaian yang baik.Katanya, pihaknya bagaimanapun mengakui hampir keseluruhan gua merangkumi rumah ibadat serta gua rekreasi yang dimaksudkan mematuhi aspek keselamatan berkenaan sistem kebombaan seperti sistem pendawaian yang kondusif selain penyediaan alat pemadam api."Hampir 40 gua termasuk yang dijadikan pusat rekreasi seluruh Perak yang kita lawati didapati kebanyakan mempunyai pengawal tersendiri selain sistem kebombaan berada pada tahap baik. Namun, dari segi struktur gua, saya tidak dapat beri sebarang komen kerana itu bukan kepakaran bomba."Jadi kita tidak akan meletakkan anggota di gua terbabit memandangkan kajian kita mendapati 'response time' (masa bertindak) kita antara Balai Bomba dan Penyelamat (BBP) terdekat dengan gua terbabit sudah memadai selain khidmat agensi sokongan," katanya.Sementara itu, Azmi berkata setakat semalam, daripada 34 premis yang diperiksa. sebanyak lapan notis dikeluarkan pihaknya berkaitan aktiviti menghapus bahaya kebakaran musim Tahun Baharu Cina kali ini.Katanya, selain itu Ops Ronda Raya Musim Perayaan Tahun Baharu Cina kali ini menyasarkan sekurang-kurangnya enam titik panas utama yang setiap satu akan menempatkan seramai tujuh anggota dengan sebuah jentera bagi tindakan kecemasan pantas.Ia merangkumi tiga di sepanjang Lebuhraya Utara Selatan (PLUS) dalam Perak iaitu Plaza Tol Tapah, Kuala Kangsar, dan Kamunting, selain laluan Lebuhraya Timur-Barat, Jalan Simpang Pulai-Cameron Highlands, dan Jalan Teluk Intan-Kuala Selangor.


Pemindahan teknologi dan penyerahan model koc kereta api kepada UniKL MIDI, ke arah transformasi landskap dan ekosistem pengangkutan negara

CHERAS, 26 Januari - Syarikat pembekal komponen dalaman Tren MRT Laluan Putrajaya, KTK Group melalui syarikat usahasama KTK DOM Railway Sdn Bhd telah melaksanakan pemindahan teknologi dan penyerahan model koc kereta api kepada Universiti Kuala Lumpur Malaysia Italy Design Institute (UniKL MIDI)Model koc kereta api tersebut akan digunakan bagi tujuan penyelidikan dan latihan pelajar kejuruteraanIa turut ditawarkan kepada agensi berkepentingan dan mereka yang terlibat dalam industri rel. Timbalan Menteri Pengangkutan, Datuk Henry Sum Agong berkata pelaksanaan inisiatif tersebut juga bertujuan memastikan impak dan keberhasilan kepada pembangunan keupayaan sektor rel negara agar lebih berdaya saing."Ini merupakan satu program yang baik kerana akan dapat diguna pakai oleh pihak UNIKL untuk menerapkan kepakaran kepada para pelajar kerana kepakaran ini diperlukan pada masa hadapan, khususnya bagi negeri yang belum mempunyai rel seperti di Sarawak dan di Sabah hanya sebahagian sahaja, Tenom ke Kota Kinabalu belum menyeluruh. "Ia juga sebagai langkah transformasi landskap dan ekosistem pengangkutan negara, sekali gus membangunkan tenaga kerja berkemahiran tinggi dalam bidang tersebut", kata Henry Sum dalam sidang media pada Majlis Penyerahan Model Koc Kereta api kepada UniKL MIDI.Model koc kereta api yang diserahkan pada hari ini turut dilengkapi dengan komponen dalaman serta sistem maklumat penumpang.Turut hadir pada majlis penyerahan tersebut ialah wakil Kementerian Kewangan, Kementerian Pengangkutan, Kementerian Pembangunan Luar Bandar, wakil kedutaan asing dan pemain industri rel.


Kutipan hasil Kastam cecah RM42.50 billion-PM

KELANA JAYA, 26 Januari - Kutipan hasil Jabatan Kastan Diraja Malaysia (JKDM) mencecah RM42.50 bilion tahun lalu.Perdana Menteri, Datuk Seri Ismail Sabri Yaakob berkata jumlah itu melepasi sasaran awal RM40 bilion yang ditetapkan Kementerian Kewangan.Katanya, selain kejayaan kutipan hasil, tahun lalu juga menyerlahkan keunggulan sektor penguatkuasaan JKDM.Ini selepas kartel pengedaran dadah antarabangsa berjaya ditumpaskan dengan rampasan dadah seberat 16 tan bernilai RM5.2 bilion."Dengan prestasi sebegini, saya amat yakin JKDM akan terus bergerak maju sebagai petugas barisan hadapan ekonomi yang berupaya memacu pertumbuhan berkualiti dan positif bagi Keluaran Dalam Negeri Kasar (KDNK), ke arah menyuburkan kemakmuran Keluarga Malaysia," katanya ketika merasmikan Hari Kastam Sedunia Kali Ke-40, di sini.


Warga Kastam perlu celik digital - PM

KELANA JAYA, 26 Januari - Sebagai sebuah jabatan yang dinamik dan mampan, Jabatan Kastam Diraja Malaysia (JKDM) perlu memastikan segenap warga Kastam celik digital dan sentiasa bersedia untuk mengadaptasi transformasi teknologi semasa dalam membina serta membudayakan ekosistem data.Perdana Menteri, Datuk Seri Ismail Sabri Yaakob berkata anjakan itu selaras dengan aspirasi Jalinan Digital Negara (JENDELA) dan inisiatif Rangka Tindakan Ekonomi Digital Malaysia (MyDigital) yang telah dianjurkan oleh kerajaan ke arah memacu Malaysia sebagai peneraju sektor ekonomi digital yang cekap dan proaktif sekali gus mencorak sebuah negara bangsa yang berpendapatan tinggi."Hasrat menggerakkan transformasi digital dalam perkhidmatan awam ini juga bukanlah suatu perkara baharu yang asing, malah telah digariskan dengan jelas dalam Pelan Strategik Pendigitalan Sektor Awam 2021–2025 ke arah memartabatkan ketelusan dan memperkasa kecekapan dalam urusan perkhidmatan."Ia juga telah termaktub dalam Tujuh Teras Strategik Wawasan Kemakmuran Bersama 2030 (WKB2030) serta turut dirangkum dalam memeta halatuju Rancangan Malaysia Ke-12 (RMK12) yang telah saya lancarkan pada September lepas," katanya ketika berucap merasmikan Hari Kastam Sedunia kali ke-40,di sini.Ismail Sabri juga percaya, dengan suntikan transformasi digital melalui pemerkasaan budaya dan ekosistem data dalam urusan perkhidmatan dan operasi JKDM, mampu memperkasa prestasi jabatan itu sekali gus mencorak Malaysia sebagai sebuah negara maju yang kompetitif dan berdaya saing.


Bomba Kelantan beku cuti anggota sepanjang perayaan Tahun Baharu Cina

KOTA BHARU, 26 Januari - Jabatan Bomba dan Penyelamat Malaysia (JBPM) Kelantan akan meningkatkan kesiapsiagaan bagi menghadapi sebarang kemungkinan sepanjang musim perayaan Tahun Baharu Cina minggu hadapan.Pengarah JBPM Kelantan, Penolong Pesuruhjaya Bomba, Zainal Madasin berkata hanya 20 peratus daripada 1,234 pegawai dan anggota diluluskan cuti sepanjang tempoh itu.Katanya, penugasan anggota dalam keadaan bersiap sedia sepanjang masa akan ditempatkan di kawasan titik panas yang sering berlaku kemalangan. Antaranya laluan masuk utama ke negeri itu di jajahan Jeli, Gua Musang, Kuala Krai dan Pasir Puteh. "Setiap kali bercuti perayaan ini ramai keluarga atau masyarakat di kelantan ini yang bertugas yang bekerja diluar daripada Kelantan akan berkunjung balik ke negeri kelantan."Jadi tidak mustahil berlaku kemalangan, tidak mustahil berlaku kebakaran kerana mereka ramai macam hari raya jugalah, sebab itu kita di Kelantan ni sentiasa bersiap sedia," katanya ketika ditemui selepas Majlis Perbarisan Tahunan 2022 di Ibu Pejabat JBPM negeri Kelantan di Tunjong.


Masih berlaku pergerakan tanah di Lestari Perdana

SERI KEMBANGAN, 26 Januari - Tanah mendap yang berlaku di sekitar tebing longkang besar di Lestari Perdana, Bandar Putra Permai, di sini, semalam berpotensi berlaku runtuhan susulan. Laporan itu diperoleh menerusi pemantauan Jabatan Kejuruteraan Majlis Bandaraya Subang Jaya (MBSJ) yang mendapati masih berlaku pergerakan tanah di kawasan tersebut. Pegawai Daerah Petaling, Datuk Johary Anuar berkata sebagai langkah keselamatan, kontraktor yang dilantik MBSJ telah memulakan kerja-kerja pemasangan cerucuk besi sejak malam tadi.  Selain itu, peniaga kawasan berhampiran juga diarahkan menghentikan operasi perniagaan mereka sementara waktu bagi memastikan keselamatan mereka terjamin.  "Pada ketika ini kerja-kerja siasatan tanah ini akan terus dijalankan dan kerja-kerja pembaikan akan dilakukan segera dalam masa terdekat. "Kalau kita lihat di sini ada 12 cerucuk ditanam iaitu 3 meter daripada runtuhan dan ini hanya sementara. Berdasarkan senario, dapat kita lihat masih terdapat pergerakan tanah. Jadi, kemungkinan kita akan anjakan lagi ke belah dalam dan selepas itu kerja-kerja pembaikan secara keseluruhan akan dilakukan oleh pihak MBSJ", katanya dalam sidang media di lokasi kejadian. Sementara itu beliau berkata, kejadian tanah mendap itu merupakan kali kedua berlaku berhampiran lokasi yang sama iatu pada 2017.  Dalam kejadian pada pukul 6.38 petang semalam, lima kenderaan yang diletakkan di hadapan bengkel kereta dan berhampiran tebing longkang rosak teruk.  Kejadian difahamkan terjadi ketika hujan lebat menyebabkan longkang pecah dan berlaku mendapan tanah.


Pasar subuh bakal diperkenal di masjid sekitar Melaka

JASIN, 26 Januari - Pasar subuh bakal diperkenalkan dan akan beroperasi di masjid-masjid sekitar negeri Melaka.Ia secara tidak langsung dapat memeriahkan suasana di masjid pada awal pagi selain membantu usahawan tani menambah pendapatan. Ahli Lembaga Pengarah Lembaga Pemasaran Pertanian Persekutuan (FAMA) Datuk Ghazale Muhamad berkata perkara mengenainya sedang dalam perbincangan pihaknya bersama Jabatan Agama Islam Melaka, Persatuan Peniaga Kecil Melaka dan beberapa agensi berkaitan. Ini termasuk perbincangan mengenai pemilihan masjid yang mempunyai kawasan sesuai untuk pengoperasian pasar tersebut.“Ini adalah cadangan daripada kerajaan negeri dan FAMA diarahkan untuk melaksanakannya. Kita akan buat perbincangan dengan beberapa agensi untuk pelaksanaannya kita akan cuba laksanakan secepat mungkin."Pasar subuh ini kita buat dlm pukul 6.30,pukul 7 orang lepas subuh dan kita akan buat di kampung-kampung di masjid-masjid yg mana tempat yg sesuai," katanya selepas melakukan tinjuan di pasar tani khas Tahun Baharu Cina di sini. Tambahnya, sehingga kini, terdapat 11 pasar tani telah dibangunkan oleh FAMA di negeri itu dan juga Melaka Agro Market yang menawarkan barangan basah dengan harga lebih rendah daripada pasaran.


COVID-19:Tiada isu lambakan rumah tidak terjual di Perak

BATU GAJAH, 26 Januari - Tiada isu lambakan rumah tidak terjual di Perak meskipun sektor hartanah negara terjejas ekoran pandemik COVID-19.  Menteri Besar Perak, Datuk Saarani Mohamed berkata sasaran sebanyak 50,000 unit rumah mampu milik menjelang tahun 2025 di negeri itu juga akan tetap diteruskan.  Katanya, sasasaran tersebut diyakini mampu dicapai menerusi hasil kerjasama baik semua pihak termasuk sektor swasta dalam usaha memacu kembali ekonomi negeri.  "Sebelum pandemik memang kita dapati tawaran jualan ini seperti biasa tapi akibat pandemik, agak terencat tapi lepas tu kita kembali. Macam projek ini 'sold out' persediaan ke arah 50,000 berjalan seperti biasa dan kita ada 'demand' untuk pembeli-pembeli," katanya selepas melakukan lawatan ke tapak projek Bandar Tasik Idaman 'Spanish Garden by The Water' di sini.Projek berkeluasan 130 ekar yang menelan belanja sebanyak RM500 juta itu dijangka akan mewujudkan lebih banyak tarikan ekonomi melalui penyediaan infrastruktur lengkap bagi kemudahan rakyat, pelabur serta komuniti perniagaan.


PDRM - Lebih 10,000 anggota siap siaga untuk PRU DUN Johor

JOHOR BAHRU, 26 Januari - Seramai 10,000 hingga 11,000 pegawai dan anggota polis dijangka akan ditugaskan pada Pilihan Raya Umum, Dewan Undangan Negeri (PRU DUN) Johor. Ketua Polis Johor, Datuk Kamarul Zaman Mamat berkata gerak kerja Polis Johor akan dibantu pegawai dan anggota dari Bukit Aman.  Turut ditubuhkan, pasukan khas media sosial yang akan memantau hantaran-hantaran di laman media sosial bagi memastikan masyarakat menerima maklumat benar dan tepat. "Pengarah Jabatan Siasatan Jenayah juga berbincang dan menghantar pasukan terutamanya pasukan Cantas untuk memastikan perjalanan pilihan raya ini berjalan lancar dan orang ramai keluar mengundi tanpa gangguan", katanya dalam sidang media di Ibu pejabat Polis Kontinjen Johor.  Sementara itu, beliau memaklumkan, siasatan berhubung gangguan seksual, Ahli Dewan Undangan Negeri (ADUN) Sedili terhadap seorang wanita telah lengkap dan dihantar ke bahagian perundangan PDRM minggu lalu.


COVID-19: Dua sekolah dan satu Kolej Vokasional di Johor diarah tutup

JOHOR BAHRU, 26 Januari - Dua buah sekolah dan satu Kolej Vokasional di Johor diarah tutup selepas berlaku penularan kes COVID-19. Ia membabitkan sembilan murid dan tujuh guru yang didapati positif. Exco Pendidikan, Penerangan, Warisan dan Budaya Johor, Mazlan Bujang berkata sekolah yang ditutup ialah Sekolah Kebangsaan (SK) Nong Chik dan Sekolah Kebangsaan (SK) Larkin Satu.Manakala Kolej Vokasional yang diarah tutup ialah Kolej Vokasional Tanjung Puteri. "SK Nong Chik yang ditutup bermula 17 hingga 27 Januari itu, melibatkan tiga murid dan dua guru.Manakala SK Larkin Satu yang ditutup bermula 22 hingga 28 Januari pula melibatkan dua murid dan lima guru. "Bagi Kolej Vokasional Tanjung Puteri pula, arahan penutupan bermula dari 21 hingga 27 Januari dengan melibatkan empat orang murid," katanya ketika dihubungi.  Sementara itu, Pengarah Kesihatan Negeri, Datuk Dr Aman Rabu berkata arahan penutupan sekolah dibuat mengikut Akta 342, bagi mengekang penularan Covid-19.  "Penutupan bagi kerja-kerja siasatan dan kawalan COVID-19 oleh Pejabat Kesihatan Daerah, serta mengenalpasti kontak rapat dengan segera," katanya.


PGA rampas rokok seludup bernilai RM 1.7 juta

KOTA BHARU, 26 Januari - Batalion 8 Pasukan Gerakan Am (PGA) merampas rokok seludup yang dianggarkan bernilai RM 1.7 juta di Kampung Lundang Paku, Nilam Puri, Kota Bharu, awal pagi semalam.  Pegawai Pemerintah, Superintenden Mat Shukor Yusof berkata bertindak atas maklumat, sepasukan anggota risik telah membuat pemerhatian di kawasan Pantai Cahaya Bulan dan melihat sebuah kenderaan pelbagai guna (MPV) dan sebuah pacuan empat roda dalam keadaan mencurigakan.Katanya, pasukan risikan kemudiannya mengekori kedua-dua kenderaan itu sehingga di kawasan Salor Lama, sebelum mereka mereka menyedari kehadiran pasukan berkenaan dan bertindak memecut laju kenderaan yang dipandu hingga ke kawasan Lundang Paku. Bagaimanapun, kedua-dua kenderaan yang diekori itu hilang dari pandangan.  "Lebih kurang setengah jam kemudian, sampai ke satu kawasan semak di Kampung Lundang Paku, pasukan risik telah menemui ada kesan kenderaan keluar masuk ke kawasan semak berhampiran rumah tidak bernombor. "Pemeriksaan yang dibuat menemui bungkusan plastik berwarna hitam yang mengandungi 220 kotak rokok yang berisi 11,000 karton rokok atau 2.2 juta batang rokok putih. Manakala kenderaan yang dipandu suspek tidak dijumpai.  "Selama dua jam menunggu, tidak ada pihak yang datang menuntut rokok tersebut. Kami membawa balik kesemua barang yang dirampas itu ke Bahagian Siasatan Jenayah, Ibu Pejabat Polis Daerah (IPD) Kota Bharu untuk tindakan selanjutnya", katanya dalam sidang media di Kem Batalion PGA8, Pengkalan Chepa, Kota Bharu.  Mengulas lanjut, beliau berkata, modus operandi yang digunakan oleh penyeludup adalah melalui kapal dagang dari Laos dan Vietnam yang kemudiannya melalui Laut China Selatan dan masuk ke perairan Kelantan, Terengganu, Pahang, dan Johor.  Katanya, siasatan masih diteruskan mengikut Seksyen 135 (1) (e) Akta Kastam 1967.


KUALA LUMPUR, 26 Januari - Sebanyak 58,079 permohonan harta intelek direkodkan sepanjang tahun lalu.Jumlah tersebut meningkat sebanyak 14.1 peratus berbanding tahun sebelumnya.Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata daripada jumlah itu, 21,275 permohonan melibatkan harta intelek tempatan.Manakala bagi komponen harta intelek, lebih 80 peratus permohonan membabitkan pemfailan cap dagangan."Pembaharuan dalam persekitaran ekonomi sama ada dalam negara, serantau atau antarabangsa telah meletakkan harta intelek sebagai elemen penting dalam perkembangan perniagaan. "Harta intelek tidak lagi dilihat sebagai 'protective legal shield' semata-mata malah mempunyai fungsi sama seperti harta lain iaitu boleh diperdagangkan dan dilesenkan dalam nilai yang tinggi," katanya ketika berucap pada Majlis Pelancaran Dana Pemfailan Harta Intelek 2.0 di sini. Tambahnya, jumlah pemfailan paten, pembaharuan utiliti, cap dagangan dan reka bentuk perindustrian turut menjadi penanda aras dalam Indeks Inovasi Global.Tahun lalu, Malaysia berada di kedudukan ke-36 daripada 132 negara.


47.5 peratus populasi dewasa terima dos penggalak setakat semalam

PUTRAJAYA, 26 Januari - Seramai 11.11 juta atau 47.5 peratus daripada populasi dewasa di negara ini telah menerima dos penggalak vaksin COVID-19. Manakala lebih 25 juta atau 97.9 peratus populasi dewasa telah melengkapkan vaksinasi mereka.Data Kementerian Kesihatan (KKM) menerusi laman COVIDNOW memaklumkan,, lebih 26- juta atau 99.1 peratus pula menerima sekurang-kurangnya satu dos vaksin.Bagi populasi remaja berusia 12 hingga 17 tahun, seramai lebih 2.78 juta individu atau 88.4 peratus telah melengkapkan vaksinasi.Manakala 2.86 juta individu atau 91.0 peratus daripada kumpulan itu menerima sekurang-kurangnya satu dos vaksin COVID-19.


Op Mabuk: 7 ditahan, memandu dalam keadaan mabuk

ISKANDAR PUTERI, 26 Januari - Jumlah tangkapan pemandu mabuk di Iskandar Puteri, Johor, berkurangan daripada 99 kes pada 2020, kepada 38 kes pada 2021.

Ketua Polis Daerah Iskandar Puteri, Asisten Komisioner Dzulkhairi Mokhtar memaklumkan, penurunan tersebut susulan tindakan penguatkuasaan secara holistik dijalankan, dengan 30 operasi dijalankan pada 2021.  Bagaimanapun, trend kesalahan memandu dalam keadaan mabuk, meningkat pada Januari 2022, dengan tujuh tangkapan dijalankan, setakat ini. Manakala satu kes kemalangan jalan raya membabitkan pemandu mabuk, yang menyebabkan kematian, direkodkan. Operasi akan dipergiat bagi membendung kesalahan tersebut daripada berleluasa.  Kes disiasat mengikut Seksyen 44 Akta Pengangkutan Jalan 1987, selain Seksyen 45 A (1) akta yang sama.


25,000 pekerja asing kapal laut dalam diperlukan - LKIM

BUKIT GANTANG, 26 Januari - Lembaga Kemajuan Ikan Malaysia (LKIM) menganggarkan seramai 25,000 pekerja asing diperlukan bagi mengisi kekosongan pekerjaan kapal laut dalam di negara ini.  Pengerusinya, Datuk Syed Abu Hussin Hafiz Syed Abdul Fasal berkata langkah itu bertujuan untuk menstabilkan bekalan ikan terutamanya menjelang musim perayaan.  Jelasnya, menerusi tinjauan di Terengganu baru-baru ini, kebanyakan pengusaha kapal laut dalam mengeluh kerana tidak dapat beroperasi berikutan ketiadaan pekerja khususnya dari Thailand, sekali gus memberi kesan kepada kenaikan harga ikan dan bekalan ikan semasa.  "Rungutan mereka ini (pengusaha kapal), ke mana sahaja saya pergi, inilah rungutan mereka, bahawa kru tidak boleh masuk. "Dalam keadaan sekarang, ada kelonggaran, saya mencadangkan kepada kerajaan khususnya Jabatan Imigresen Malaysia, mencari satu kaedah untuk memudahkan dengan kos yang lebih rendah" katanya.Beliau berkata demikian selepas Majlis Penyampaian Buku Akaun Tabung Anak Bukit Gantang dan Sumbangan Dermasiswa di Dewan Terbuka Pusat Khidmat Ahli Parlimen Bukit Gantang.  Dalam perkembangan berasingan, beliau memaklumkan bekalan ikan menjelang sambutan Tahun Baharu Cina adalah terkawal, walaupun dijangka berlakunya kenaikan harga di pasaran.  Bagi menampung keperluan semasa, pihaknya juga mengimport 20 peratus bekalan ikan, antaranya dari Pakistan, Bangladesh, Indonesia dan India.


Lebih banyak koperasi peruncitan diwujudkan ketika pandemik COVID-19

PENDANG, 26 Januari - Hampir 500 koperasi di negara ini yang menjalankan perniagaan dalam sektor pelancongan amat terkesan dan mengalami kerugian akibat pandemik COVID-19.  Presiden Angkatan Koperasi Kebangsaan Malaysia Berhad (ANGKASA), Datuk Dr Abdul Fattah Abdullah berkata pelaksanaan Perintah Kawalan Pergerakan (PKP) menyebabkan sektor tersebut ditutup, sekaligus hilangnya sumber pendapatan.  Bagaimanapun, koperasi menerusi sektor peruncitan tidak terjejas ekoran permintaan yang berterusan.  Malah, lebih banyak koperasi peruncitan ditubuhkan oleh kariah masjid dan di kawasan perumahan.  Ia bagi memudahkan orang ramai mendapat bekalan barang keperluan tanpa perlu ke pasaraya kerana sekatan perjalanan yang dilaksanakan pada ketika itu. "Ketika pandemik, kita tidak berani pergi ke pasar raya kerana orang ramai, prosedur operasi standard (SOP) dan sebagainya. Jadi, ketika itu menyebabkan banyak koperasi komuniti diwujudkan. Contohnya, masjid yang banyak berfungsi, tubuhkan koperasi sebagai platform ekonomi. "Begitu juga koperasi di kawasan perumahan. Itu antara contoh pernigaan yang tidak terkesan", katanya kepada media selepas Majlis Perasmian Pusat Keusahawanan Komuniti Pendang dan Karnival Jualan Harga Patut sempena Sambutan Jubli Emas Angkasa ke-50 di Pendang, Kedah.Perasmian tersebut disempurnakan oleh Menteri Besar Kedah, Datuk Seri Muhammad Sanusi Md Nor. Sementara itu, orang ramai turut mengambil peluang untuk membeli barangan keperluan asas dengan harga yang lebih murah berbanding di pasaran.


Tanah mendap berhampiran longkang, pemantauan dilakukan dari semasa ke semasa

SERDANG, 26 Januari- Mendapan tanah di Jalan LP 1A/2 Lestari Perdana Serdang, Selangor menyebabkan lima kenderaan turut menggelongsor.Penolong Penguasa II Balai Bomba dan Penyelamat Serdang, Saharudin Abdul Razak mengesahkan, pihaknya menerima laporan berhubung kejadian kira-kira 6.38 petang.Lima kenderaan tersebut diletakkan dihadapan bengkel kereta yang jarak antara tebing mula runtuh sepanjang tujuh meter.Kejadian berlaku ketika hujan menyebabkan longkang pecah sekaligus menyebabkan mendapan tanah.Sementara itu, Ketua Polis Serdang, Asisten Komisioner, A Anbalagan berkata pihaknya giat memantau keadaan persekitaran dari semasa ke semasa selain dibantu beberapa agensi lain."Dari pihak PDRM dan bersama agensi-agensi lain seperti MBSJ dan bomba akan mengawasi keadaan ini pada malam ini untuk memastikan keadaan terus selamat dan kita harap cuaca pada malam ini juga baik dan harap tiada hujan yang lebat turun berlaku bagi mengelak keadaan lebih keruh," katanya. Kawasan berkenaan ditutup kepada orang awam dan tindakan lanjut diambil Majlis Perbandaran Subang Jaya (MBSJ).Pada 2017, mendapan tanah pernah berlaku di kawasan berkenaan iaitu kira-kira 50 meter dari lokasi semalam.


Trend peningkatan pembayaran zakat, PPZ-MAIWP sasar kutipan RM852 juta tahun ini

PUTRAJAYA, 26 Januari- Pusat Pungutan Zakat Majlis Agama Islam Wilayah Persekutuan (PPZ-MAIWP) menyasarkan RM852 juta kutipan zakat keseluruhan daripada 410,000 pembayar pada tahun ini. Pemangku Ketua Pegawai Eksekutif PPZ-MAIWP, Abdul Hakim Amir Osman berkata, peningkatan sebanyak sembilan peratus itu berdasarkan trend peningkatan pembayar zakat pada tahun lepas.Jelasnya, kesedaran masyarakat Islam dalam kewajipan membayar zakat kian meningkat sejak berlakunya pandemik COVID-19 dan bencana banjir baru-baru ini.  Kutipan memberangsangkan itu telah memberi sinar baharu kepada lebih 200,000 asnaf di Wilayah Persekutuan yang terkesan.  "Kesemua ini adalah duit pembayar-pembayar zakat disebabkan itulah pembayar-pembayar zakat melihat wang mereka disalurkan dengan baik bagi membantu, itu saya cerita dari segi banjir kalau dari segi banyak lagi melibatkan mangsa -mangsa pandemik contohnya yang terlibat dengan pandemik lagi banyak 200 juta lebih dibelanjakan oleh pihak maiwp bagi membantu," katanya pada Majlis Zakat Korporat 2022 PPZ-MAIWP di Putrajaya.Hadir sama, Menteri di Jabatan Perdana Menteri (Hal Ehwal Agama), Idris Ahmad.  Pada majlis tersebut sebanyak 19 syarikat telah menyerahkan zakat perniagaan berjumlah keseluruhan RM7.93 juta. Kutipan Zakat perniagaan telah mencatatkan peningkatan sebanyak 16 peratus bagi tahun 2021 berbanding tahun 2020 dengan jumlah keseluruhan RM23 juta. Berdasarkan trend peningkatan tersebut, PPZ-MAIWP menyasarkan kutipan zakat perniagaan bagi tahun ini sebanyak RM132 juta.


1.6 juta kenderaan dijangka di lebuh raya sempena Tahun Baharu Cina, pengguna dinasihat ikut jadual TTA- PLUS

KUALA LUMPUR, 26 Januari- PLUS Malaysia Berhad (PLUS) menjangkakan jumlah trafik meningkat daripada 1.4 juta kepada 1.6 juta kenderaan bagi tempoh 28 Januari hingga 6 Februari ini sempena perayaan Tahun Baharu Cina.Ketua Pegawai Operasi, Datuk Zakaria Ahmad Zabidi dalam kenyataannya berkata sehubungan itu PLUS mengeluarkan Jadual Cadangan Waktu Perjalanan (TTA) sebagai rujukan dan panduan buat orang ramai dalam merancang perjalanan mereka.TTA itu dilaksanakan bagi menguruskan peningkatan trafik yang mendadak sempena perayaan itu."Orang ramai yang akan bergerak meninggalkan Lembah Klang untuk ke destinasi di utara seperti Perlis, Kedah, Pulau Pinang dan Utara Perak serta Johor di selatan disarankan supaya mula memasuki lebuh raya sebelum jam 10 pagi.“Ini juga terpakai kepada mereka yang menghala Johor ke arah selatan. Bagi destinasi berhampiran dengan Lembah Klang dan negeri lain, pengguna perlu merancang perjalanan mereka dengan memasuki lebuh raya selepas 1 tengah hari,” katanya.Bagi ke destinasi yang lebih hampir dengan Lembah Klang, orang ramai dinasihatkan supaya mula memasuki lebuh raya selepas jam 1 tengah hari.Pada masa sama, Zakaria berkata pihaknya turut mengingatkan orang ramai supaya sentiasa berwaspada dan mematuhi prosedur operasi standard (SOP) yang ditetapkan ketika berhenti di hentian Rehat dan Rawat (R&R) dan hentian sebelah di sepanjang lebuh raya.Pendaftaran menerusi MySejahtera masih lagi dikuat kuasakan dan orang ramai yang lengkap divaksin dibenarkan untuk makan di ruang makan di R&R.Pemandu juga diingatkan sentiasa mematuhi had laju yang ditetapkan ketika memandu di lebuh raya.Pasukan PLUSRonda sentiasa bersedia untuk memberikan bantuan kepada pengguna lebuh raya dan boleh dihubungi menerusi talian PLUSLine 1800 88 0000 yang beroperasi 24-jam setiap hari.Bagi memastikan perjalanan yang lebih lancar di lebuh raya, pemandu harus memastikan baki kad Touch 'n Go dan baki eWallet RFID Touch 'n Go sentiasa mencukupi.


Tanah mendap, lima kenderaan rosak

SERDANG, 25 Januari - Lima buah kenderaan yang diparkir di Jalan LP1A/2 Lestari Perdana, disini terhumban ke longkang besar selepas berlaku tanah mendap di kawasan itu pada kira-kira 6.38 petang tadi.Bagaimanapun, menurut Penolong Penguasa II Balai Bomba dan Penyelamat Serdang, Saharudin Abdul Razak kejadian tidak melibatkan sebarang mangsa."Keadaan hujan ketika kejadian itu menyebabkan longkang pecah sehingga berlaku mendapan tanah dan lima kereta tersebut jatuh sedalam lima hingga enam meter."Susulan itu, anggota bomba menutup kawasan kejadian kepada orang awam sebelum menyerahkannya kepada Majlis Perbandaran Subang Jaya untuk tindakan lanjut," menurut Saharudin berdasarkan laporan Bernama.Difahamkam ke semua lima kenderaan itu diletakkan pada bahu jalan berhampiran tebing dihadapan deretan kedai.Menurut penduduk berhampiran, kejadian tanah mendap dan tebing konkrit itu runtuh bukan kejadian kali pertama. Pada 2017, kejadian sama turut menyebabkan beberapa kenderaan terhumban ke dalam longkang.


Penerbangan Subang-Pangkor bakal lonjak kehadiran pelancong

PANGKOR, 25 Januari - Penerbangan komersial dari Lapangan Terbang Sultan Abdul Aziz Shah (LTSAAS) Subang ke Pulau Pangkor bermula esok, dijangka mampu merancakkan lagi sektor pelancongan di pulau peranginan itu.  Menteri Besar Perak, Datuk Seri Saarani Mohamad berkata penerbangan kira-kira 45 minit dengan pesawat Twin Otter Turboprop itu memberi peluang kepada pelancong dari dalam dan luar negara, menggunakan jalan udara. Jelas beliau, selain membantu melonjak reputasi Pulau Pangkor, ia berupaya membawa lebih ramai pelancong secara terus ke Perak khususnya ke pulau bebas cukai berkenaan.  "Datang ke Pulau Pangkor melalui jalan udara boleh menjimatkan masa lebih kurang tiga jam tanpa perlu melalui lebuh raya dan tanpa perlu untuk berbaris panjang di jeti."Jadi ini satu peluang yang baik dan saya doakan ia juga menjadi satu permulaan untuk memeriahkan semula Pulau Pangkor dengan kehadiran pengunjung melalui penerbangan ini," katanya pada majlis sambutan penerbangan SKS Airways Subang-Pangkor di Lapangan Terbang Pulau Pangkor, di sini.Kerajaan negeri dalam pada itu turut mengalu-alukan mana-mana syarikat penerbangan yang berhasrat memulakan operasi di Ipoh mahupun di Pulau Pangkor. Menurut Saarani, berdasarkan laporan Jabatan Laut Negeri Perak, jumlah kedatangan pelancong ke Pulau Pangkor mencatatkan peningkatan bermula Oktober tahun lalu iaitu seramai 52,487 kepada 134,808 orang pada Disember.


Teroka sumber kewangan Islam, kurangkan kebergantungan zakat semata-mata - Idris

KUALA LUMPUR, 25 Januari - Sumber kewangan sosial Islam perlu diteroka secara menyeluruh bagi mendapat pulangan hasil yang lebih baik dalam mendepani cabaran tidak terjangka.  Menteri di Jabatan Perdana Menteri (Hal Ehwal Agama), Idris Ahmad memberitahu kebergantungan kepada kutipan zakat semata-mata dikhuatiri tidak dapat menampung keperluan semasa berikutan jumlah asnaf yang semakin meningkat akibat desakan hidup.  "Potensi sumber sosial kewangan Islam amat besar dan jika usaha ini diteruskan dan dilaksanakan terutamanya dalam rangka lebih besar peringkat serantau, ia diyakini dapat membolehkan umat Islam serantau menerima manfaat yang banyak."Pengalaman negara Malaysia dalam konteks kewangan sosial Islam terbukti berjaya seperti penubuhan Tabung Haji yang telah mendapat keuntungan hingga berbillion ringgit setiap tahun."Agensi kewangan sosial Islam perlu meneroka sumber yang lain seperti waqaf, hasil sumber am dan hasil sedekah untuk meningkatkan kemajuan dan kesejahteraan ekonomi masyarakat Islam," katanya ketika berucap merasmikan Webinar Serantau Kewangan Sosial Islam: Cabaran Dan Peluang Semasa Dan Pasca Pandemik COVID-19 Tahun 2022 secara langsung di laman facebook rasmi Majlis Agama Islam Wilayah Persekutuan (MAIWP). Webinar disertai 1,000 peserta termasuk anggota delegasi MABIMS (Pertemuan Tahunan Tidak Rasmi Menteri-Menteri Agama; Negara Brunei Darussalam, Republik Indonesia, Malaysia dan Republik, Singapura). Ia merupakan medium perkongsian pengalaman dan idea bidang kewangan sosial Islam dalam kalangan negara-negara MABIMS dalam usaha mengurangkan kebergantungan terhadap sumber zakat semata-mata.


UAE sumbang 1 juta dos vaksin COVID-19, bantu pertingkat Program Imunisasi

KLIA, 25 Januari - Hubungan baik Malaysia dan Emiriah Arab Bersatu, UAE, terus diperkukuh menerusi sumbangan vaksin COVID-19.

500,000 dos vaksin yang tiba hari ini, merupakan fasa pertama daripada 1 juta vaksin yang bakal diterima, bagi mempertingkat Program Imunisasi COVID-19 Kebangsaan, PICK.

Vaksin berkenaan dibawa dengan penerbangan komersial Emirates, selamat tiba di KLIA terus dari Dubai, UAE, kira-kira pukul 2.30 petang.

Dalam upacara ringkas, vaksin diserahkan Kuasa Usaha Sementara, Kedutaan Besar UAE, Nouf Ibrahim Ali Rashed AlKuwaiti, kepada Menteri Luar, Datuk Seri Saifuddin Abdullah. Jelas Nouf Ibrahim, UAE komited dalam membantu Malaysia menangani pandemik COVID-19.

Bagi pihak kerajaan Malaysia, Datuk Seri Saifuddin merakamkan penghargaan kepada UAE.

Menurut beliau, sumbangan ini, amat bermakna, dalam mempertingkat kadar vaksinasi rakyat Malaysia, ke arah membendung penularan COVID-19.


Tiada sekatan dikenakan kepada kanak-kanak tidak divaksin

KUALA LUMPUR, 25 Januari - Kerajaan tidak akan mengenakan sekatan kepada kanak-kanak berusia lima hingga 11 tahun yang tidak mendapat vaksin COVID-19.

Menerusi ciapan terkini di Twitter, Menteri Kesihatan, Khairy Jamaluddin berkata golongan itu tidak akan disekat seperti golongan dewasa yang tidak divaksin, kerana Program Imunisasi COVID-19 Kanak-kanak (PICKids), adalah tidak wajib.

Ibu bapa digalakkan untuk mendaftarkan anak masing-masing di aplikasi MySejahtera (MySJ), demi melindungi mereka daripada COVID-19.

Minggu lepas, Khairy memaklumkan sistem tempahan janji temu pemberian vaksinasi kanak-kanak melalui MySJ akan dibuka pada akhir bulan ini, bermula di Lembah Klang dahulu.

Melalui inisiatif itu, Kementerian Kesihatan (KKM) menyasarkan 70% kanak-kanak lima hingga bawah 12 tahun dalam sistem pendidikan, dapat diberikan dos satu vaksin Pfizer dalam tempoh dua bulan dari tarikh program dilancarkan pada awal Febuari, dan 80% akan menerima dos lengkap dalam tempoh enam bulan.

KKM ketika ini mengambil pendekatan tidak membenarkan kebebasan tertentu dinikmati individu yang lengkap divaksin kepada kumpulan antivaksin, yang antara lain ialah kebenaran makan di restoran.


Warga JPM perlu jadi contoh kerja dengan jujur dan berintegriti

PUTRAJAYA, 25 Januari - Pada Majlis Amanat Perdana Menteri bersama Warga Jabatan Perdana Menteri (JPM).

Datuk Seri Ismail Sabri mengingatkan warga JPM agar bekerja dengan jujur dan berintegriti, serta mempergiatkan usaha membantu mempromosi konsep Keluarga Malaysia.

Dengan hampir semua dasar negara tertumpu pada JPM, Perdana Menteri berkata, jabatan itu perlu memberi contoh kepada kementerian lain dan rakyat, dalam pelaksanaan dasar kerajaan.

"Dari segi ekonomi, terletak bawah JPM, dari segi keselamatn bawah JPM, pengurusan bencana bawah JPM,semua mata tertumpu pada JPM, kerana hampir keseluruhan terletak bawah JPM negara tertumpu pada JPM sebab itu gerak kerja JPM, kita perlu tunjuk contoh terbaik kepada rakyat, saya harap apa dirancang mesti dilaksana sebaiknya", katanya.


Kesihatan Tun Dr. Mahathir semakin baik, orang ramai tidak perlu bimbang - Marina

KUALA LUMPUR, 25 Januari - Status kesihatan bekas Perdana Menteri, Tun Dr Mahathir Mohamad semakin baik dan menunjukkan peningkatan hari ini.

Anak Ahli Parlimen Langkawi, Datin Paduka Marina menerusi kenyataan media memaklumkan, ayahnya mempunyai selera makan yang bertambah baik dan sempat berseloroh dengan ahli keluarga yang berada di sisi beliau di Institut Jantung Negara (IJN).

Katanya, Tun Dr Mahathir turut dimaklumkan mengenai ucapan selamat yang disampaikan oleh banyak pihak termasuk pemimpin-pemimpin negara asing serta orang ramai.

“Tun Dr Mahathir bersama-sama keluarga, berasa terharu dan mengucapkan terima kasih kepada semua yang mendoakan agar beliau segera pulih,” kata kenyataan itu.

Marina turut memohon agar orang ramai tidak terlalu bimbang mengenai keadaan kesihatan ayahnya yang akan terus mendapatkan rawatan di IJN bawah pengawasan pakar tempatan.

Katanya, buat masa ini pihak IJN masih tidak membenarkan pelawat kecuali keluarga terdekat.

Sabtu lalu, Marina memaklumkan kesihatan bapanya stabil dan memberi respon baik kepada rawatan lanjutan prosedur elektif yang dijalankan pada 8 Januari lalu.

Sehari sebeum itu, Tun Dr Mahathir dimasukkan ke IJN bagi menjalani prosedur perubatan elektif dan dibenarkan keluar dari pusat perubatan itu pada 13 Januari.

Terdahulu, pada 16 Disember lalu, Tun Dr. Mahathir dimasukkan ke pusat rawatan sama untuk pemeriksaan perubatan menyeluruh dan pemantauan lanjut sebelum dibenarkan keluar pada 23 Disember.


Empat premis makanan di Melaka diarah tutup

MELAKA, 25 Januari - Empat premis makanan diarahkan tutup kerana gagal mematuhi dan mengabaikan aspek kebersihan, bulan ini.Pengarah Kesihatan Melaka, Dr Rusdi Abd Rahman berkata arahan penutupan itu daripada keseluruhan 278 premis yang diperiksa pihaknya bagi tempoh 1 hingga 24 Januari. Tambahnya, sebanyak 141 kompaun dikeluarkan kepada premis makanan dengan nilai keseluruhan berjumlah RM14,750 berdasarkan kesalahan di bawah Peraturan-peraturan Kebersihan Makanan 2009. "Pihak kami memeriksa 278 premis makanan hingga 24 Januari dan empat premis telah diarah tutup sementara di bawah Seksyen 11 Akta Makanan 1983 kerana tahap kebersihan yang tidak memuaskan," katanya kepada pemberita selepas Op Tahun Baharu Cina di sebuah pasar raya di Jalan Balai Panjang, di sini.Berdasarkan pemeriksaan pihaknya bagi tempoh sana di premis pasar raya, sebanyak 637 bilangan rampasan makanan dilakukan dengan nilai melebihi RM3,800.Ia melibatkan pelbagai kesalahan termasuk pembungkusan, pelabelan serta makanan melepasi tarikh luput. "Bagi kesalahan itu lapan kompaun dikeluarkan kepada 6 premis dengan nilai keseluruhan berjumlah RM23,500 mengikut kesalahan di bawah Peraturan-peraturan Makanan 1985," katanya.  Mengulas lanjut, Rusdi berkata menjelang perayaan Tahun Baharu Cina, Jabatan Kesihatan sentiasa menjalankan operasi berkaitan pematuhan Akta Makanan 1983 dan penguatkuasaan Peraturan-peraturan Kawalan Hasil Tembakau 2004 di premis jualan sekitar negeri ini.


Kelewatan pengagihan BWI disebabkan tuntutan meragukan

PUTRAJAYA, 25 Januari - Perdana Menteri turut menjelaskan kelewatan pengagihan Bantuan Wang Ihsan, (BWI) kepada penduduk terjejas banjir yang tidak berpindah beraku, disebabkan terdapat tuntutan yang boleh dianggap meragukan.

Malah, terdapat juga permohonan BWI yang tinggi diterima dari sesetengah negeri, iaitu sekali ganda daripada jumlah asal ditetapkan.

Perkara tersebut berlaku disebabkan terdapat kes individu yang membuat tuntutan BWI, walaupun, keadaan air di rumah hanya di paras buku lali dan kes mereka yang tidak berpindah ke pusat pemindahan sementera (PPS), sebaliknya berada di rumah saudara masing-masing.

"Kita telah umumkan, mereka yang tidak berpindah tetapi terkesan akibat banjir akan diberikan bantuan, tetapi akhirnya terlalu ramai memohon dan ia agak meragukan. Oleh sebab itu, kita memerlukan tapisan daripada ketua kampung dan sebagainya, ada yang berpindah tetapi air baru takat buku lali di bawah rumah, mereka juga menuntut walau tiada kerugian dan sebagainya", Katanya.

Beliau berucap pada Majlis Amanat Perdana Menteri Bersama Warga Jabatan Perdana Menteri (JPM), di sini.

Tambah Ismail Sabri, hampir 100% penduduk terjejas banjir yang berpindah telah menerima BWI dan urusan pengagihan bantuan itu dijangka selesai dalam masa terdekat.


Rumah Kasih Keluarga Malaysia: RM50 juta diperuntuk, bantu penduduk terjejas banjir

MARAN, 25 Januari- Sebanyak RM50 juta ringgit diperuntukkan bagi menjayakan projek Rumah Kasih Keluarga Malaysia kepada penduduk terjejas banjir di seluruh negara.  Kementerian Perumahan dan Kerajaan Tempatan (KPKT) akan bergerak bersama Kementerian Pembangunan Luar Bandar (KPLB) bagi membantu kerja baik pulih dan membina rumah baharu. Timbalan Menteri KPKT, Datuk Seri Dr. Ismail Abd Muttalib berkata, kos sebanyak RM5,000 sehingga RM15,000 diperuntukkan bagi kerja baik pulih manakala bantuan penuh sehingga RM65,000 bagi membina rumah baharu.  Katanya, penerima yang layak dipilih setelah pemeriksaan, penilaian dan pengesahan data dibuat oleh agensi penilai iaitu KPKT, KPLB, Jabatan Kerja Raya (JKR) dan Kerajaan Negeri.  "Pada masa sama, KPKT bersama Kementerian Sumber Manusia (KSM) juga turut membantu membaiki barangan elektrik yang rosak akibat banjir dan bagi tujuan itu, kira-kira RM1 juta nilai barangan elektrik yang rosak dapat diselamatkan." "Kita ada pusat pusat latihan yang digabungkan dengan KSM dan kumpulkan mereka yang mempunyai kemahiran teknikal. Saya sendiri terlibat secara langsung membaiki peralatan elektrik seperti peti ais, mesin basuh dan sebagainya dan kita selamatkan lebih kurang di Selangor sahaja RM1 juta kosnya dapat dipulihkan peralatan ini, jika tidak mereka akan musnahkan dan buang," katanya selepas menyampaikan sumbangan Bantuan Wang Ihsan ( BWI) Banjir Fasa 2, di sini.Seramai 328 Ketua Isi Rumah yang terjejas banjir dan tidak berpindah ke Pusat Pemindahan Sementara (PPS) di Chenor menerima bantuan. Ismail yang juga Ahli Parlimen Maran berkata pada majlis itu, penerima bantuan diberikan wang tunai sebanyak RM1,000 sumbangan Kerajaan Persekutuan dan RM500 daripada kerajaan Pahang.


Ancaman harimau belang, kehadiran Senoi Praaq legakan penduduk Orang Asli

GUA MUSANG, 25 Januari - Kehadiran anggota Senoi Praaq dari Batalion 3 Pasukan Gerakan Am (PGA) Bidor, Perak mengawal keselamatan penduduk di Pos Bihai dan Pos Balar di sini mengurangkan kebimbangan masyarakat Orang Asli yang terancam ekoran serangan harimau belang. Ketua Polis Daerah Gua Musang, Superintenden Sik Choon Foo berkata seramai 21 anggota Senoi Praaq menyertai operasi khas pihak Jabatan Perlindungan Haiwan Liar dan Taman Negara (Perhilitan) sejak seminggu lalu. Selain mengiringi anggota perhilitan, mereka turut mengiringi penduduk Orang Asli untuk ke kebun bagi mengambil hasil tanaman.  "Operasi dibahagikan kepada 4 bahagian iaitu A,B,C,D dan setiap sektor tersebut ada anggota perhilitan dan juga PGA Bidor."Anggota perhilitan dan PGA sentiasa mengiringi penduduk kampung yang hendak ke kebun mengambil hasil tanaman di samping tugasan rutin membuat rondaan bagi mengesan kehadiran harimau di kawasan operasi," katanya selepas meninjau keadaan di Kampung Sau, Pos Bihai serta menyerahkan sumbangan bakul makanan kepada 30 keluarga Orang Asli di kampung itu. Bagi Penghulu Kampung Sau, Alak Asu kawalan keselamatan itu begitu melegakan penduduk Orang Asli."Kepada pihak yang menghantar bakul makanan pula terima kasih kepada semua terutama kepada JAKOA," katanya. Sebelum ini, pada 7 Januari seorang lelaki Orang Asli, Anek Along, 59, ditemui maut selepas dipercayai dibaham seekor harimau belang di Kampung Sau, Pos Bihai.  Kejadian berlaku ketika sambutan perayaan menuai padi dan menangkap ikan sungai masyarakat Orang Asli suku kaum Temiar di kawasan itu.  Manakala, harimau belang jantan berusia tiga tahun seberat 120 kilogram yang menyerang mangsa berjaya ditembak Jabatan Perlindungan Hidupan Liar dan Taman Negara (Perhilitan).


KPLB, kerajaan Kelantan komited selesaikan isu berbangkit dalam kawasan KESEDAR

KOTA BHARU, 25 Januari - Kementerian Pembangunan Luar Bandar (KPLB) bersama kerajaan Kelantan komited untuk segera menyelesaikan isu-isu berbangkit dalam kawasan wilayah operasi Lembaga Kemajuan Kelantan Selatan (KESEDAR).  Ini terutama melibatkan urusan penyediaan tanah kepada peserta projek pembangunan serta pertanian. Menterinya, Datuk Seri Mahdzir Khalid berkata kerjasama sedia ada dalam jawatankuasa yang dibentuk kedua-dua pihak sebelum ini akan dipertingkat."Usaha ini bagi mencari jalan penyelesaian terbaik demi memastikan nasib peserta terbela."Keutamaan akan diberikan kepada usaha menyegerakan pemilikan tanah kepada peserta dalam wilayah operasi KESEDAR yang telah sekian lama menanti," katanya pada sidang media selepas mengadakan pertemuan dengan Menteri Besar Kelantan, Datuk Ahmad Yakob di Kompleks Kota Darul Naim, di sini.


Kutipan zakat harta di Pahang melebihi sasaran

KUANTAN, 25 Januari - Sebanyak RM178 juta berjaya diperoleh menerusi kutipan zakat harta oleh Pusat Kutipan Zakat (PKZ) Pahang, sepanjang tahun lalu.Jumlah itu melebihi sasaran ditetapkan iaitu RM170 juta.Ketua Pegawai Eksekutif Majlis Ugama Islam Dan Adat Resam Melayu Pahang (MUIP), Datuk Ahmad Hairi Hussain berkata kutipan tersebut meningkat berbanding RM158.2 juta pada 2020.Berdasarkan rekod tahun lalu bilangan pembayar turut mencatat peningkatan.  "Kutipan pada tahun 2021 juga telah melebihi sasaran yang ditetapkan iaitu RM170 juta. Kategori tertinggi zakat harta adalah daripada zakat pendapatan berjumlah RM86.6 juta daripada 75,710 pembayar."Kategori kedua terbesar pembayar zakat harta adalah daripada zakat perniagaan yang meliputi perniagaan kecil sehingga badan-badan korporat," katanya ketika berucap pada Majlis Penyerahan Zakat Perniagaan dan Anugerah Zakat di sini yang disempurnakan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah. Pada majlis itu, 12 badan korporat menyerahkan zakat perniagaan dengan nilai keseluruhan melebihi RM19.3 juta.  Baginda turut berkenan mengurniakan Anugerah Zakat Kebangsaan kepada lapan penerima dan Anugerah Wakalah Sekolah 2021 membabitkan 17 buah sekolah dari seluruh Pahang. Tambah Ahmad, pada tahun lalu sebanyak RM177.4 juta bantuan zakat telah diagihkan kepada 173,000 orang asnaf yang layak.  Daripada jumlah itu, golongan Asnaf Fakir Miskin menjadi penerima terbesar dengan jumlah RM75 juta melibatkan 126,000 penerima.  Sepanjang pelaksanaan Perintah Kawalan Pergerakan (PKP) 3.0 tahun lalu, MUIP turut memperuntukkan RM15.3 juta kepada 58,135 penerima yang terkesan ekonomi.  Selain peruntukan RM9 juta kepada penduduk yang terkesan dengan musibah banjir besar akhir tahun lalu.


Kerajaan pertimbang longgarkan lagi SOP-PM

PUTRAJAYA, 25 Januari - Kerajaan mempertimbangkan untuk melonggarkan lagi prosedur operasi standard (SOP) sekiranya proses vaksinasi COVID-19 termasuk dos penggalak selesai.Perdana Menteri, Datuk Seri Ismail Sabri Yaakob berkata perkara itu bagaimanapun tertakluk kepada keputusan dan pandangan Kementerian Kesihatan (KKM)."Kita lihat bahawa jika rakyat kita telah pun diberikan 'booster' mungkin kita boleh 'relax' sikit daripada segi SOP. Kementerian kesihatan perlu memberikan pandangan mengenai perkara ini dan kita percaya apabila kita membuka negara kita, keadaan ekonomi akan bertambah baik," katanya ketika berucap pada Majlis Amanat Perdana Menteri bersama warga Jabatan Perdana Menteri (JPM) di sini.Ismail Sabri juga mengakui sekiranya SOP terlalu ketat, ia memberi kesan kepada industri pelancongan negara."Walaupun pelancongan domestik telah dibuka, pelancong antarabangsa masih belum dibenarkan masuk ke negara dan subsidi upah yang diperkenalkan masih diberikan kepada pemain industri pelancongan," katanya.Tambah beliau, sesetengah negara telah melonggarkan SOP untuk pelancong ke negara mereka dan perkara itu mungkin boleh dipertimbangkan.Ketika ini, kerajaan masih lagi berhati-hati dalam membuka sempadan negara berikutan kebimbangan jangkitan COVID-19.


Tiga bangunan di Perlis diwartakan tapak warisan

KANGAR, 25 Januari - Istana Arau, Bangunan Setiausaha Kerajaan Negeri (SUK) berhampiran Dataran Dato’ Sheikh Ahmad dan Masjid Alwi diwartakan sebagai tapak warisan.  Menurut Menteri Besar Perlis Datuk Seri Azlan Man, Jabatan Warisan Negara (JWN) dengan kerjasama Kerajaan Negeri mewartakan Istana Arau dan Bangunan SUK lama pada 24 Februari 2011 manakala Masjid Alwi diwartakan pada 2 Februari 2018.Ketiga-tiga bangunan tersebut sentiasa dijaga baik dan diselenggara secara berkala. "Kita tidak boleh hanya bagi cantik sahaja, sebab dia ada kos, jadi kita harus mengambil faedah daripada kewujudannya iaitu menjadi tarikan kepada pelancong-pelancong yang datang ke perlis seperti mana yang berlaku di Melaka dan Pulau Pinang. Jadi kita kena ambil faedah ke atas bangunan-bangunan tersebut yang mana penyelenggaraan harus sistematik dan Insyaallah, kerajaan negeri memang sentiasa menyediakan sejumlah peruntukan tertentu. Untuk memastikan supaya bangunan ini diselenggara dan berada dalam keadaan baik," kata Azlan di sini.Beliau berkata, Kerajaan Negeri akan terus bekerjasama dalam melaporkan sebarang jumpaan yang mempunyai nilai warisan kepada pihak Jabatan Warisan Negara.  Kerajaan negeri sentiasa komited memastikan tapak sejarah dan prasejarah terus kekal terpelihara sekaligus memberi impak kepada industri pelancongan negara mengikut Akta Warisan Kebangsaan 2005. Beliau turut menggesa agar semua pihak memberi kerjasama erat bagi memelihara khazanah ini agar tiada pihak mengambil kesempatan dan menceroboh kawasan yang mempunyai nilai sejarah.


PERKESO Kelantan sasar 10,000 golongan bekerja sendiri mencarum di bawah SKSPS

TUMPAT, 25 Januari - Pertubuhan Keselamatan Sosial (PERKESO) Kelantan menyasarkan lebih 10,000 golongan bekerja sendiri di negeri itu mencarum di bawah skim Keselamatan Sosial Pekerjaan Sendiri (SKSPS) tahun ini. Pengarahnya, Nora Yaacob berkata setakat ini kurang 20 peratus daripada jumlah keseluruhan 43,000 golongan itu mencarum di bawah skim tersebut.Katanya, jumlah itu menunjukkan tahap kesedaran golongan tersebut tentang manfaat mencarum dibawah pertubuhan itu masih rendah.  Pelbagai inisiatif juga telah dilakukan pihaknya seperti ceramah di premis dan pejabat selain bekerjasama dengan 45 Ahli Dewan Undangan Negeri (ADUN) bagi meningkatkan kesedaran golongan tersebut."Kalau kita bekerja kita dicarum oleh syarikat tapi kalau orang bekerja sendiri siapa nak biayai dia siapa nak tanggung dia apabila berlaku kemalangan."Jadi atas dasar itulah kerajaan perkenalkan skim pekerjaan sendiri supaya orang bekerja sendiri juga turut mendapatkan perlindungan daripada pihak PERKESO," katanya selepas menyampaikan cek faedah kepada keluarga dua mangsa yang terlibat dalam kemalangan baru-baru ini di Taman Sri Delima, Wakaf Bharu, di sini. Tambahnya, Kelantan merupakan antara negeri yang mempunyai jumlah golongan bekerja sendiri paling ramai seperti nelayan dan penghantar barang.


RM338.5 juta diperuntuk untuk kerja naik taraf Jambatan Sungai Marang

MARANG, 25 Januari - Jambatan merentasi Sungai Marang di Terengganu yang menghubungkan Jalan Kuala Terengganu-Kuantan, Pahang akan dinaik taraf. Projek infrastruktur berimpak tinggi dengan kos RM338.5 juta itu bertujuan bagi mengatasi masalah kesesakan lalu lintas pada waktu puncak selain meningkatkan keselesaan pengguna jalan raya.

Menteri Kanan Kerja Raya, Datuk Sri Fadillah Yusof berkata skop kerja menaik taraf itu tertumpu kepada kerja-kerja naik taraf jalan sedia ada sepanjang 1.5 kilometer serta naik taraf jambatan kepada empat lorong dua hala. Katanya, Jambatan Sungai Marang itu adalah menjadi keutamaan pihaknya agar ianya dapat segera dilaksanakan seperti yang dimohon Kerajaan Negeri dalam Rancangan Malaysia Ke-12 (RMK-12).Dengan menaik taraf jambatan itu, ia dilihat akan merancakkan lagi kegiatan ekonomi rakyat terutama dalam sektor perikanan dan pelancongan.  "Dalam melaksanakan projek sebegini sudah pasti ianya akan mencabar, terutamanya ada aliran lalu lintas, kita akan mengurangkan dari segi pengurusan lalu lintas.

"Kedua keutamaan mesti diberi kepada keselamatan pengguna kawasan ini, kalau melalui kawasan ini, saya mengharapkan para kontraktor dalam melaksanakan projek ini mengambil kira berapa pentingnya keselamatan, kurangkan ketidak selesaan pengguna dengan pengurusan yang begitu baik sekali," katanya selepas Majlis Pecah Tanah Projek Menaik taraf Jambatan merentasi Sungai Marang di sini. Tambahnya, projek yang bermula Disember lalu dijangka siap sepenuhnya menjelang Oktober 2025.


Permohonan URUS dilanjutkan sehingga 31 Mac

KUALA LUMPUR, 25 Januari - Permohonan bagi Program Pengurusan dan Ketahanan Kewangan (URUS) yang sepatutnya berakhir hujung bulan ini, dilanjutkan sehingga 31 Mac 2022.Pelanggan B50 yang layak dan memerlukan lanjutan bantuan kewangan boleh membuat permohonan kepada bank masing-masing sehingga tempoh berkenaan.Sementara itu bagi pelanggan B50 yang layak dan telah mendaftar bagi program bantuan banjir bank terlibat, tarikh tutup permohonan URUS dilanjutkan sehingga 31 Julai depan atau selepas tamat tempoh program bantuan banjir, yang mana lebih awal.Perkara itu diumumkan Persatuan Bank-Bank Dalam Malaysia (ABM), Persatuan Institusi Perbankan dan Kewangan Islam Malaysia (AIBIM), Persatuan Institusi Pembangunan Kewangan Malaysia (ADFIM) dan Agensi Kaunseling dan Pengurusan Kredit (AKPK) dalam satu kenyataan bersama.URUS ditawarkan kepada pelanggan individu B50 dibawah program bantuan pembayaran balik sedia ada setakat 30 September 2021 dan memenuhi kriteria ditetapkan.Permohonan boleh dibuat menerusi saluran perbankan internet, talian khidmat pelanggan bank atau ke cawangan terdekat.Pelanggan yang masih memerlukan bantuan kewangan tetapi tidak layak untuk URUS digalakkan menghubungi bank untuk mendapatkan bantuan lain bersesuaian dengan keadaan kewangan mereka.


Sistem pendawaian elektrik ditambah baik, elak kemalangan

AYER MOLEK, 25 Januari - Sistem pendawaian elektrik di Negeri Sembilan dan Melaka ditambah baik.Bagi tujuan itu Pengarah Pejabat Kawasan ST Negeri Sembilan dan Melaka Nur Ali Za Omar berkata, Suruhanjaya Tenaga (ST) memperuntukan RM30,000 untuk memeriksa dan menambah baik sistem pendawaian sedia ada.  "Lanjutan daripada itu kita ambil inisiatif dengan mengadakan program kempen keselamatan dan kempen touchpoint seperti ini, dimana kita membetulkan pendawaian-pendawaian yang rosak dan tidak selamat untuk mengelakkan kemalangan elektrik, kebakaran atau membabitkan nyawa orang ramai," kata Nur Ali Za selepas hadir Majlis Penghargaan Program Touchpoint ST Surau Kyai Hj Husin di Kampung Batu Puteh Paya Dalam.  Majlis dirasmikan ADUN Kawasan Ayer Molek Datuk Rahmad Mariman.  Dalam pada itu Nur Ali Za berkata, tahun lalu terdapat lima kes kemalangan membabitkan pendawaian elektrik dengan dua kes kematian.


PM ulangi, PKP tidak akan dilaksanakan

PUTRAJAYA, 25 Januari - Kerajaan tidak lagi melaksanakan sekatan terhadap pergerakan rakyat serta sektor ekonomi dalam menghadapi penularan COVID-19.Pendirian itu diulangi Perdana Menteri Datuk Seri Ismail Sabri Yaakob.Sebaliknya beliau menjelaskan, kerajaan kini mengambil pendekatan lebih teratur dan tidak terlalu keras berpandukan nasihat Kementerian Kesihatan.Ini terutama berkaitan Prosedur Operasi Standard (SOP)."Kerajaan tidak akan lagi membuat Perintah Kawalan Pergerakan (PKP) untuk menyekat pergerakan rakyat. Dari segi pergerakan tidak akan ada lagi menyekat pergerakan daerah ke daerah atau negeri ke negeri lagi cuma yang kita masih tutup adalah sempadan negara," kata Ismail ketika menyampaikan amanat kepada warga Jabatan Perdana Menteri (JPM), di sini.Perdana Menteri turut memberitahu, kerajaan mempertimbangkan untuk melonggarkan lagi SOP sekiranya proses vaksinasi COVID-19 di negara ini termasuk dos penggalak selesai.Perkara tersebut bagaimanapun tertakluk kepada keputusan dan pandangan daripada Kementerian Kesihatan.Jika SOP terlalu ketat, ia memberi kesan kepada industri pelancongan negara.Beliau berkata, walaupun pelancongan domestik telah dibuka, pelancong antarabangsa masih belum dibenarkan masuk ke negara dan subsidi upah yang diperkenalkan masih diberikan kepada pemain industri pelancongan."Kita lihat bahawa jika rakyat kita telah pun diberikan booster mungkin kita boleh bertenang sikit dari segi SOP. Kementerian Kesihatan perlu memberikan pandangan mengenai perkara ini, dan kita percaya apabila kita membuka sempadan negara kita keadaan ekonomi akan bertambah baik," katanya lagi.Dalam pada itu, Datuk Seri Ismail turut berpesan warga JPM bekerja dengan jujur dan berintegriti memandangkan semua dasar tertumpu di Jabatan itu.Ini termasuklah mempromosikan Aspirasi Keluarga Malaysia agar jabatan berkenaan dapat dilihat lebih kedepan berbanding Jabatan lain dalam melaksanakan konsep berkenaan.


JKM Negeri Sembilan selesai isu kanak-kanak tidak mempunyai pengenalan status diri

REMBAU, 25 Januari - Penghuni Rumah Kanak-kanak Rembau yang masih tidak mempunyai pengenalan status diri mendapat perhatian daripada Jabatan Kebajikan Masyarakat (JKM) Negeri Sembilan.JKM Negeri Sembilan komited menyelesaikan isu kad pengenalan dan surat beranak yang dihadapi kanak-kanak di rumah itu. Menurut Pengarahnya Rosnah Sardi, JKM  Negeri Sembilan dengan kerjasama Jabatan Pendaftaran Negara (JPN) akan memastikan kanak-kanak berkenaan mampu menjalani kehidupan seperti biasa dan mendapat pendidikan formal seperti kanak-kanak lain.   Sehingga kini seramai enam kanak–kanak di insitusi berkenaan yang masih tidak mempunyai pengenalan diri.   "Jika keadaan memaksa sehingga mereka tak dapat lagi kad pengenalan diri apabila keluar daripada institusi, kita masih ada lagi rumah perantara dimana kita masih lagi boleh bantu mereka untuk mendapatkan kad pengenalan diri itu," kata Rosnah pada Majlis Sentuhan Kasih Tahun Baharu Cina 2022 anjuran Yayasan Petronas, di sini.   Program itu meraikan kira-kira 102 orang penghuni Rumah Kanak-kanak Rembau dengan sumbangan berupa hamper serta kit penjagaan kebersihan.


Kerjasama UKM-GSB dengan institusi perbankan, tingkat kualiti pengajaran dan perkhidmatan pelajar

PUTRAJAYA, 25 Januari - Pusat Pengajian Siswazah Universiti Kebangsaan Malaysia (UKM-GSB) menjalankan kolaborasi dengan beberapa institusi perbankan bagi meningkatkan kualiti pengajaran dan perkhidmatan yang disediakan untuk pelajar yang menyambung pengajian tinggi di UKM.Kerjasama itu melibatkan syarikat-syarikat perbankan Malaysia seperti Malayan Banking Berhad, Bank Kerjasama Rakyat Malaysia, Affin Bank Berhad, Bank Muamalat Berhad dan Alliance Bank Berhad.Antara program pascasiswazah yang disediakan adalah Sarjana Pentadbiran Perniagaan, Falsafah Kedoktoran dan Kedoktoran Pentadbiran Perniagaan.Sementara itu, UKM-GSB turut melancarkan logo baharu GSB yang menjadi penyuntik semangat warga fakulti.Selain itu, GSB juga melancarkan 13 buah buku ilmiah hasil nukilan pensyarah-pensyarahnya.Pelancaran logo baharu dan buku-buku tersebut disempurnakan oleh Menteri di Jabatan Perdana Menteri (Ekonomi), Datuk Sri Mustapa Mohamed di DoubleTree by Hilton Putrajaya Lakeside Hotel, hari ini.Buku-buku itu terdiri daripada pelbagai bidang kepakaran seperti pengurusan sumber manusia, pengurusan kewangan dan pengurusan pemasaran.


COVID-19: 46.6 % populasi dewasa telah menerima dos penggalak setakat semalam

PUTRAJAYA, 25 Januari - Lebih 10 juta individu atau 46.6 peratus daripada populasi dewasa di negara ini telah menerima dos penggalak COVID-19 setakat tengah malam tadi.Menurut data Kementerian Kesihatan (KKM), Lebih 22 juta atau 97.9 peratus populasi dewasa telah melengkapkan dos vaksin COVID-19 mereka.Sementara itu sebanyak 10 lagi kes kematian akibat jangkitan COVID-19 dilaporkan setakat tengah malam tadi.Daripada jumlah itu hanya satu kes meninggal dunia di luar kemudahan hospital.Pertambahan itu menjadikan angka kematian terkumpul kepada 31,902.Malaysia merekodkan sejumlah lebih 2 juta kes COVID-19 setakat semalam.Jumlah kes aktif turut meningkat kepada 45,208 termasuk 2,762 kes menerima rawatan di hospital.


Mesyuarat khas 9 Februari tentukan tarikh PRU DUN Johor - SPR

PUTRAJAYA, 25 Januari - Suruhanjaya Pilihan Raya (SPR) akan mengadakan mesyuarat khas 9 Februari ini,bagi menentukan tarikh Pilihan Raya Umum (PRU) DUN Johor ke-15.Setiausaha Suruhanjaya Pilihan Raya Malaysia (SPR) Datuk Ikmalrudin Ishak dalam satu kenyataan berkata, SPR sudah menerima pemakluman rasmi berhubung pembubaran Dewan Undangan Negeri (DUN) Johor Penggal Ke-14 daripada Speaker DUN Johor."Berdasarkan Fasal (4) Perkara 23 Bahagian Kedua, Undang-Undang Negeri Johor, Undang-Undang Tubuh Kerajaan Johor 1895, satu pilihan raya hendaklah diadakan dalam tempoh 60 hari dari tarikh pembubaran DUN itu," katanya.Ikmalrudin berkata mesyuarat khas itu akan dipengerusikan oleh Pengerusi SPR Datuk Abdul Ghani Salleh bagi membincangkan beberapa tarikh penting termasuk tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan lain-lain persiapan bagi melaksanakan pilihan raya tersebut.Sabtu lalu, Sultan Johor, Sultan Ibrahim Sultan Iskandar berkenan menandatangani watikah pembubaran DUN Johor untuk memberi laluan kepada PRU DUN Johor diadakan.Kerajaan negeri sebelum ini diterajui Barisan Nasional dengan 28 kerusi, manakala Pakatan Harapan, 27 kerusi.


Hospital Pendang dijangka siap sepenuhnya Jun depan

KEDAH, 25 Januari - Hospital Pendang bakal menjadi mercu tanda baharu daerah itu, dijangka siap sepenuhnya pada Jun depan.Sebelum ini pembinaanya tertangguh beberapa ketika akibat penularan wabak COVID-19. Exco Kerja Raya, Bekalan dan Sumber Air, Tenaga, Pengairan dan Saliran Negeri Kedah Datuk Suraya Yaacob menjelaskan, kerja-kerja pembinaan bangunan Hospital Pendang kini telah siap sepenuhnya. Manakala baki kerja yang melibatkan kerja seni bina telah mencapai tahap 84 peratus, kerja mekanikal 84 peratus, kerja elektrikal 84 peratus, dan infrastruktur 87 peratus. Kerja-kerja tersebut dijangka siap mengikut jadual yang ditetapkan selepas pihak kontraktor menambah bilangan pekerja mahir di tapak projek. "Manfaat bukan sahaja kepada rakyat Pendang tetapi juga kepada penduduk di persekitaran daerah Pendang juga. Kerana ia akan punyai empat sub specialist. Maksudnya pembedahan juga boleh berlaku di hospital Pendang dan akan mengurangkan beban Hospital Sultanah Bahiyah (HSB), paling penting ia pastinya menjadi mercu tanda dan juga pengakhiran suatu penantian yang agak panjang oleh rakyat Pendang," kata Suraya di sini. Selain itu, pembinaan jalan masuk ke Hospital Pendang kini telah mencapai tahap 15 peratus dan dijangka siap pada 31 Julai ini. Kelewatan disebabkan isu pengambilan balik tanah yang belum selesai. Hospital pakar minor baharu untuk daerah Pendang bernilai RM56 juta itu dilengkapi dengan kapasiti 126 katil dan boleh ditambah sehingga 250 katil pada satu-satu masa.


Polis cari dua lelaki bantu siastan kes tetak dua beranak

SEREMBAN, 25 Januari- Polis sedang mengesan dua individu bagi membantu siasatan berhubung kes tetak dua beranak menggunakan parang di Taman Jimah Jaya Site C, Chuah, Port Dickson pada 16 Jan lepas.Ketua Polis Daerah Port Dickson Supt Aidi Sham Mohamed berkata individu berkenaan ialah V Vithyathran, 32, yang beralamat di Taman Springhill, Rantau dan B Selvam, 21, dari  Taman Jaya Lukut, Port Dickson.Beliau berkata polis telah menahan enam lelaki dalam lingkungan 17 hingga 25 tahun antara pukul 4.40 pagi 16 Jan hingga 9.30 malam 18 Jan lepas di sekitar Lukut dan Port Dickson yang disyaki turut terlibat dengan kes itu dan merampas dua motosikal dan sebilah parang yang disyaki digunakan untuk mencederakan mangsa.“Semakan rekod lampau dapati lima daripada mereka mempunyai rekod lampau berkaitan jenayah dan dadah manakala hasil ujian saringan air kencing mendapati seorang positif ganja dan ketika kejadian mereka berada dalam keadaan pengaruh alkohol.Kesemua mereka telah direman selama lapan hari sehingga semalam. Arahan pertuduhan juga dikeluarkan terhadap dua daripada mereka dan seorang masih bebas manakala empat yang lain dijadikan sebagai saksi pendakwaan,” katanya dalam satu kenyataan. Aidi Sham berkata kes disiasat di bawah Seksyen 326  dan Seksyen 427 Kanun Keseksaan.Dalam kejadian kira-kira pukul 3.43 pagi pada 16 Jan lepas, seorang lelaki berusia 46 tahun dan anak lelakinya, 16, dilaporkan cedera parah di bahagian badan dan tangan akibat diserang sekumpulan lelaki bermotosikal.Aidi Sham berkata mereka juga merosakkan kenderaan milik keluarga mangsa dengan memecahkan cermin kereta dan tingkap sebelum melarikan diri.- BERNAMA


Graduan INSKEN layak mohon pinjaman perniagaan

KUALA LUMPUR, 25 Januari - Graduan Institut Keusahawanan Negara Berhad (INSKEN) yang menamatkan latihan keusahawanan di institusi tersebut boleh memohon pinjaman bagi meluaskan perniagaan mereka.Menteri Pembangunan Usahawan dan Koperasi, Tan Sri Noh Omar berkata selain memberi pengiktirafan kepada institut dibawah Kementerian Pembangunan Usahawan Dan Koperasi (MEDAC), pembiayaan itu secara langsung membantu graduan mengukuhkan perniagaan.Katanya, ia terkandung di bawah dasar baharu MEDAC dalam usaha melahirkan usahawan yang dibimbing dibawah agensi-agensinya."Jadi sebab itu hendak nyatakan bahawa mana-mana peserta kursus INSKEN yang bawa sijil INSKEN itu sijil ini mesti diiktiraf oleh agensi-agensi di bawah MEDAC."Dengan adanya sijil ini mereka diberikan jaminan mesti wajib diberikan pembiayaan kalau mereka datang memohon pembiayaan dibawah agensi-agensi kementerian pembangunan usahawan dan koperasi," katanya ketika ditemui selepas meraikan 295 peserta tamat program bimbingan INSKEN di sini.


RFID: Kerajaan teliti kos sebenar - Fadillah

KUALA TERENGGANU, 24 Januari- Kerajaan meminta PLUS Malaysia Berhad (PLUS) dan Touch 'n Go (TNG) untuk memberi justifikasi terhadap harga pemasangan pelekat teknologi Identifikasi Frekuensi Radio (RFID).Menteri Kanan Kerja Raya, Datuk Seri Fadillah Yusof, berkata penilaian itu susulan aduan caj pemasangan sekeping pelekat RFID berharga RM35 yang dikatakan membebankan pengguna.Katanya, syarikat itu sudah diminta memberi maklumat perincian kos pelekat RFID kepada Kementerian Kerja Raya (KKR) dan Kementerian Kewangan."Kita akan melakukan perincian kos sebenar pembangunan RFID itu sebelum membuat keputusan mengenai harga pemasangan pelekat berkenaan.KKR bersama Kementerian Kewangan akan menilai segala kos struktur, apa justifikasi mengapa dikenakan RM35."Daripada itu kita akan pastikan sama ada untuk dikurangkan atau berapakah kos munasabah yang boleh dikenakan kepada pengguna," jelasnya selepas melakukan tinjauan projek Kuala Terengganu Bypass di Kuala Terengganu.Katanya, PLUS juga memberi jaminan pengguna yang mengalami kerosakan RFID akan menerima gantian pelekat itu secara percuma.KKR sebelum ini sudah memanggil PLUS dan TNG untuk memastikan semua isu berkaitan pelaksanaan RFID diselesaikan secepat mungkin.Fadillah berkata, kementeriannya akan terus memantau dan memastikan kedua-dua syarikat itu dapat menyelesaikan sebarang isu berhubung penggunaan lorong RFID.Sebelum ini, Kabinet memutuskan supaya pengguna diberi lebih pilihan selain penggunaan RFID bagi pembayaran tol di lebuh raya.Pelaksanaan RFID oleh PLUS meliputi Plaza Tol Juru, Pulau Pinang hingga Skudai, Johor bermula 15 Januari lalu menimbulkan banyak rungutan pengguna.


Bantuan geran khusus dipertimbang untuk PMKS, peniaga informal terjejas banjir

KUALA LUMPUR, 24 Januari- Pemberian bantuan berbentuk geran khusus dipertimbang bagi meringankan beban ditanggung oleh usahawan mikro, kecil dan sederhana (PMKS) dan peniaga informal, yang terjejas akibat banjir baru-baru ini.Perdana Menteri,Datuk Seri Ismail Sabri Yaakob berkata persetujuan secara prinsip itu dicapai pada Mesyuarat Majlis Tindakan Ekonomi (EAC) yang dipengerusikan beliau.Menerusi satu kenyataan, Perdana Menteri memaklumkan, Kementerian Kewangan (MOF) akan mengadakan perbincangan lanjut bersama Kementerian Pembangunan Usahawan dan Koperasi (MEDAC), kementerian dan agensi berkaitan serta Dewan Perniagaan bagi memperhalusi cadangan yang telah dibentangkan untuk pertimbangan kerajaan.Lawatan susulan ke lokasi yang dikenal pasti juga akan diadakan bagi memastikan program bantuan banjir PMKS sampai ke kumpulan sasaran. Inisiatif geran khusus itu akan diumumkan setelah diperhalusi dan dimuktamadkan.Jelas Perdana Menteri, cadangan itu dibuat susulan perbincangan terperinci mengenai impak banjir ke atas PMKS dan peniaga informal.Mesyuarat turut mendengar keluhan dua usahawan PMKS dari Taman Sri Muda, Shah Alam dan Taman Sri Nanding, Hulu Langat yang terjejas teruk bagi mendapatkan gambaran sebenar kerugian, kesan dan masalah yang mereka hadapi.Kerajaan sebelum ini telah memperkenalkan pakej Bantuan Banjir Keluarga Malaysia berjumlah RM1.4 bilion merangkumi bantuan tunai, pembaikan rumah dan fasiliti awam bagi meringankan beban rakyat yang terjejas akibat banjirPerdana Menteri berkata, kerajaan sentiasa komited dalam memastikan kesejahteraan Keluarga Malaysia kekal terjamin.


PM komited tangani kenaikan harga barang, bakal mempengerusikan Mesyuarat Majlis Tindakan Sara Hidup Negara

KUALA LUMPUR, 24 Januari- Perdana Menteri, Datuk Seri Ismail Sabri Yaakob akan mempengerusikan Mesyuarat Majlis Tindakan Sara Hidup Negara dalam masa terdekat.Mesyuarat itu akan mendapatkan penjelasan terperinci berhubung isu kenaikan harga barang daripada kementerian-kementerian berkaitan.Menerusi catatan di laman Facebook, Perdana Menteri berkata, kerajaan prihatin tentang kenaikan harga barang yang berlaku sejak kebelakangan ini.Tegas beliau, kerajaan komited memastikan kenaikan harga barang segera ditangani demi kesejahteraan Keluarga Malaysia.Sebuah Akhbar hari ini melaporkan Dewan Perniagaan Melayu Malaysia (DPMM) menjangkakan semua barang akan mengalami kenaikan harga luar biasa selepas sambutan Tahun Baharu Cina bulan depan.Presiden DPMM, Abdul Halim Husin dipetik sebagai berkata kenaikan harga barang itu didorong oleh lonjakan kos pengangkutan lebih sekali ganda selepas bencana banjir khususnya di Lembah Klang, Disember tahun lepas.


Baucar tunai RM1.6 juta sumbangan IFRC diagih kepada lebih 2,000 penduduk terjejas banjir

SHAH ALAM, 24 Januari- Dana bantuan dalam bentuk baucar tunai berjumlah 300,000 swiss francs bersamaan RM1.6 juta dari Geneva akan disumbangkan kepada lebih 2,000 penduduk terjejas banjir di Malaysia.Bantuan berkenaan diperoleh daripada Ibu Pejabat Persekutuan Antarabangsa Persatuan Palang Merah dan Bulan Sabit Merah (IFRC).Pengerusi Kebangsaan Bulan Sabit Merah Malaysia (BSMM), Tan Sri Tunku Puteri Intan Safinaz Sultan Abdul Halim Mu’adzam Shah berkata pihaknya diamanahkan untuk mengagihkan bantuan berkenaan dalam tempoh tiga bulan."Maklumat ini akan dikenal pasti dan dikumpul, 2000 keluarga akan menerima bantuan dari Geneva. Tetapi sumbangan lain daripada rakyat kita akan teruskan," katanya.Penduduk terjejas banjir akan dikenal pasti oleh ahli BSMM yang akan menziarah rumah ke rumah untuk memperoleh maklumat kerosakan. Setakat ini, 130 keluarga di Shah Alam menerima bantuan pasca banjir berbentuk barangan keperluan rumah bernilai RM322 sejak Disember lalu.Tunku Puteri Intan Safinaz berkata sumbangan turut diagihkan kepada negeri lain yang terjejas banjir.


PDRM siap siaga hadapi PRU DUN Johor

SUNGAI BULOH, 24 Januari - Polis Diraja Malaysia (PDRM) sentiasa bersiap siaga bagi menghadapi Pilihan Raya Umum Dewan Undangan Negeri, DUN Johor yang akan diadakan tidak lama lagi.Timbalan Ketua Polis Negara, Datuk Razarudin Husain berkata pegawai dan anggota sedia ada di negeri itu akan ditambah jika diperlukan dalam memastikan proses pengundian terkawal."PDRM sedia menambah jumlah penugasan anggota di Johor bagi memastikan pilihan raya nanti dapat berjalan lancar."Proses mengatur gerak kerja pihak PDRM pada PRU DUN Johor ini akan ditentukan oleh Ketua Polis Johor, Datuk Kamarul Zaman Mamat itu sendiri," katanya pada sidang media selepas Majlis Pelancaran Op Selamat 17 sempena dengan Tahun Baharu Cina di Restoran Jejantas Sungai Buloh, di sini.


Malaysia bakal terima 10,000 pekerja PDI awal bulan depan

JAKARTA, 24 Januari - Malaysia bakal menerima masuk 10,000 pekerja Pekhidmat Domestik Indonesia (PDI) seawal bulan depan.

Projek rintis tersebut melibatkan kerjasama dua hala di antara Malaysia dan Indonesia. Dalam satu kenyataan, Menteri Sumber Manusia, Datuk Seri M. Saravanan berkata satu memorandum persefahaman (MoU) akan ditandatangani kedua-dua negara pada 7 dan 8 Februari di Bali bagi memuktamadkan perkara tersebut.Terdahulu, beliau yang kini berada di Jakarta, telah mengadakan pertemuan dengan rakan sejawatnya, Menteri Ketenagakerjaan Republik Indonesia, Ida Fauziyah.Malaysia secara prinsip bersetuju memperkenalkan pelbagai langkah untuk membela nasib imigran khususnya tenaga kerja Indonesia.Berdasarkan MoU tersebut juga, satu jawatankuasa khas dianggotai wakil kedua-dua negara akan bertanggungjawab memantau keberkesanan projek rintis itu seterusnya menambah baik sebarang kelemahan.Dalam pada itu, Indonesia turut bersetuju membenarkan kemasukan 10,000 tenaga kerja warga Indonesia untuk sektor perladangan.Kebenaran itu merupakan permulaan kepada pengambilan 32,000 pekerja warga asing sektor perladangan secara pengecualian khas yang diputuskan Mesyuarat Jemaah Menteri pada 7 April 2021.